Газета Норма маслахатчи / 2019 год / № 16 / АвтоНорма\nМашинани ишончнома бўйича бошқараётган ҳайдовчи Йўл ҳаракати қоидаларини бузган бўлса, жаримани ким тўлайди: ҳайдовчими ёки автомобиль эгасими?\n– Умумий қоидага кўра Йўл ҳаракати қоидаларини (ВМнинг 24.12.2015 йилдаги 370-сон қарорига 1-илова) бузганлик учун жавобгарлик автотранспорт воситаси эгасининг зиммасига тушади.\nҚоидабузарлик радар ва видеокамера орқали қайд этилган ҳамда автомобилни бошқарган шахс аниқланган бўлса, мулкдор жавобгарликдан озод этилиши мумкин. Бунинг учун у ҳайдовчи кўрсатилган маъмурий ҳуқуқбузарлик тўғрисидаги баённома устидан шикоят бериши керак (ФКнинг 999-моддаси; МЖТКнинг 17-1-моддаси).\nҲайдовчи ташкилот ходими бўлса, у иш берувчига бевосита етказилган ҳақиқий зарарни тўлаши шарт (МКнинг 198-моддаси).\nИш берувчи айбдор ходимдан жарима суммасини ундириши ёки уни ундиришдан воз кечиши мумкин. Зарарнинг тўланиши иш берувчининг буйруғи билан расмийлаштирилади.\nЎртача ойлик иш ҳақидан ортиқ бўлмаган миқдордаги сумма зарар етказилганлиги аниқланган кундан бошлаб 1 ойдан кечиктирмай чиқарилган иш берувчининг фармойишига мувофиқ ундирилади (МКнинг 207-моддаси).\nХодим ва иш берувчининг келишувига биноан зарарни тўлаш муддати кечиктириб қопланишига йўл қўйилади. Бундай ҳолда ходим иш берувчига тўлов муддатларини аниқ кўрсатиб зарарни қоплаш ҳақида ёзма мажбурият беради (МКнинг 206-моддаси).\nУшбу ариза асосида:\n♦ ушлаб қолиш тўғрисида буйруқ чиқарилади;\n♦ бухгалтерия етказилган зарар суммасини ходимнинг иш ҳақидан ушлаб қолади.\nХодим етказилган зарарни тўлашдан бўйин товласа, жарима суммаси суд тартибида ундирилади (МКнинг 207-моддаси).\nҲайдовчи ишончнома ёки ижара шартномаси бўйича бошқарса, автотранспорт воситасининг эгаси ЙҲҚни бузганлик учун жарима тўлашга сарфлаган харажатларини қоплашни талаб қилиши мумкин (ФКнинг 1001-моддаси).\nИхтиёрий тўлашдан бўйин товлаган тақдирда харажатлар суд орқали ундирилади.


Тошкентдаги йўллардан бирида ҳаракат вақтинчалик бир томонлама бўлди\nЖамият 14:02 / 07.09.2019 5820\nЖорий йилда Тошкент шаҳридаги 110-сон мактаб биносида таъмирлаш ишлари олиб борилаётганлиги сабабли, мактаб ўқувчиларининг дарслари вақтинчалик П.Ф. Боровский номидаги эски тиббиёт коллежи биносида ўтказилмоқда.\nИИББ хабарига кўра, ушбу кичикроқ кўчадан (Боровский кўчаси), шунингдек шифохона, банклардан бирининг филиали, “Miran” меҳмонхонаси ва бошқа офислар жой олишган. Кўчада кўплаб транспортлар ҳаракатланишади, энди ушбу кўчада болалар сони сезиларли тарзда ошади.\nМактаб ўқувчиларининг ота-оналаридан келиб тушган мурожаат бўйича Тошкент шаҳар ИИББ ЙҲХБ ходимлари ўқувчилар иштирокидаги ҳодисаларнинг олдини олишга қаратилган чоралар кўришди.\nХавфсизлик чораси сифатида кўчанинг ушбу ҳудудида автомобиллар ҳаракати вақтинчалик бир томонлама бўлишига қарор қилинди: Шаҳрисабз кўчасидан Содиқ Азимов кўчаси томон ҳаракат очиқ бўлади. Қарама-қарши томондан кўчанинг мазкур қисми 3.1 “Кириш тақиқланган” белгиси билан беркитилди. Шунингдек Содиқ Азимов кўчасидан Боровский кўчасига бурилиш яқинида 4.1.1 “Ҳаракатланиш тўғрига” йўл белгиси ҳам ўрнатилди.\n“Ҳурматли ҳайдовчилар! Сиздан ушбу фактни ёдда сақлашингизни ҳамда йўл белгиларига эътиборлироқ бўлиб, қоидаларга амал қилишингизни сўраймиз”, - дейилади хабарда.\n23:52 / 24.02.2020 1197\n23:47 / 24.02.2020 6752


hidoyat.uz – “Мовароуннаҳр” нашриётининг сайти - Тасаввуф илмга, камтарликка чорлайди\nТасаввуф илмга, камтарликка чорлайди\nИстиқлолнинг дастлабки кунлариданоқ бебаҳо маънавий-маданий меросимизни холисона ўрганиш ва тиклашга давлат сиёсатининг устувор йўналишларидан бири сифатида катта эътибор берилмоқда.\nТариқат, тасаввуф аслида руҳий маънавий покланишга даъват этувчи инсонпарварлик ғояларини тарғиб этади. Унинг намоёндалари узоқ асрлардан бери инсониятнинг маънавий тараққиётига муносиб ҳисса қўшиб келмоқда. Тасаввуф ҳижрий V–VI асрларда ўзининг ривожланиш чўққисига чиқди. Ислом динининг кенг тарқалишида ҳам тасаввуфнинг ўрни беқиёс. Хусусан, бизнинг юртимиздан етишиб чиққан тасаввуф намояндалари ва тариқат асосчилари буюк хизмат қилдилар. Ўрта Осиё халқларининг бой маданий меросини ҳам тасаввуф тариқатларисиз тўла тасаввур этиб бўлмайди. Ўтган асрларда яшаган ва ижод этган кўпгина олимлар, ёзувчилар, йирик давлат арбоблари тасаввуфнинг турли тариқатларида бўлганлари, ўша даврларда ёзилган китобларда ҳам тасаввуфнинг таъсири юқори бўлгани фикримиз исботидир.\nЎз даврида дунёни даҳшатга солган мўғулларнинг Исломни қабул қилишларига тасаввуф намояндалари сабаб бўлишган эди. Бухоролик Шайх Жамолиддин мўғул султони Туғлуқ Темур билан учрашиб қолади. Кейинчалик Туғлуқ Темур подшоҳ бўлганида Шайх Жамолиддиннинг ўғли Шайх Рукниддин ҳузурида мусулмон бўлади. Исломни қавми орасида ёяди ва Ислом улар қўл остидаги барча диёрларга тарқалади. Бундан ташқари, Юсуф Ҳамадоний, Аҳмад Яссавий, Абдулхолиқ Ғиждувоний, Баҳоуддин Нақшбанд, Хўжа Аҳрор Валий каби улуғ тариқат пешволарининг юрт равнақи, мусулмонлар бирдамлиги, дин ривожи йўлидаги хизматлари беқиёсдир. Мўғуллар Хоразмга бостириб келганларида кубравия тариқати асосчиси Нажмиддин Кубронинг шаҳарни ҳимоя қилишга бошчилик қилиши ва шу йўлда шаҳид бўлиши ватанпарварликнинг юксак намунасидир.\nАбу Ҳомид Ғаззолий (раҳматуллоҳи алайҳ) ҳақиқий тасаввуф йўлидаги кишининг аломатини қуйидагича баён қилган: “Унинг барча ихтиёрий ишлари шариат тарозуси билан тортилган бўлади. Шариатнинг барча қоидаларини эгалламасдан туриб, бу йўлга юриш мумкин эмас. Баъзи “шайхлар”дан бу ишларни енгил санаш нақл қилинган бўлиб, бу айни хатодир”.\nАбу Язид Бистомий (раҳматуллоҳи алайҳ): “Агар бир киши ҳатто осмонга кўтарилаётганини кўрсангиз ҳам, то Аллоҳнинг буйруғи ва қайтариғини маҳкам тутганини, шариат ҳукмини бажараётганини кўрмагунингизча унга алданиб қолманг”, деганлар.\nХожа Аҳмад Яссавий (раҳматуллоҳи алайҳ):\n“Шариатсиз тариқатга кирганларни\nШайтон лаъин имонини олар эрмиш”, деганлар.\nСўфи Оллоёр бобомиз:\n“Шариатсиз киши учса ҳавога,\nКўнгил берманг анингдек худнамога”, деганлар.\nТасаввуф тарихида юқори даражаларга кўтарилган улуғ шайхларнинг барчалари шариат илмларининг ҳам устозлари бўлиб, тариқатга ўтмоқчи бўлганларни олдин шаръий илмларни эгаллашга ундаганларини кўрамиз.\nТасаввуф пешволарининг шу йўлга кирмоқчи бўлганларни илм ўрганишга ундаганларида тасаввуф йўлида юрганларга етарли ибрат бор. Қолаверса, шаръий илмларни мукаммал ўрганиб олмаган, ибодатлардаги фарз, вожиб, суннат, ҳаром, макруҳ каби амалларни мукаммал билмаган киши ибодатни нуқсонсиз, ўринлатиб адо эта олиши мумкин эмас. “Бир соатлик илм етмиш йиллик ибодатдан афзалдир” мазмунидаги ҳадиси шарифнинг илоҳияти ҳам шу аслида.\nБугун тариқатдаман деган баъзи кишиларнинг илм ўрганишга рағбатлари йўқлиги жуда ачинарли ҳол. Ислом илм динидир. Илмнинг фазилати ҳақида кўплаб оят ва ҳадиси шарифлар бор.\nБундан ташқари, баъзи муридлар пирини улуғлашда ҳаддан ошади, муболағага йўл қўяди. Пайғамбаримизнинг (соллаллоҳу алайҳи ва саллам) саҳобалари ҳаётини ўрганиб чиқсак, кишини яхши кўришда ҳаддан ошиш қанчалар ёмон ҳолат экани яққол кўринади.\nТасаввуф силсиласи Пайғамбаримизга (алайҳиссалом) етиб борар экан, ҳар бир шайх Набийни (соллаллоҳу алайҳи ва саллам) ўзига мутлақ ўрнак қилиб олиши керак. Бусиз пирликни даъво қилмаса ҳам бўлади. Шайхларни баҳолашда муридларнинг мадҳу мақтовлари асло ўлчов бўлолмайди.\nБаъзи сўфийнамо кишиларнинг пиридан бошқанинг сўзини, ҳақиқат бўлса ҳам, қабул қилмаслигини, китобларни, уламоларнинг сўзларини тан олмай, беписанд қарашини такаббурликдан бошқа нима деб тушуниш мумкин? Ахир тасаввуф аслида инсонни камтарликка чорлайди-ку?!\nТасаввуфда таркидунёчилик, оила ва фарзандлар нафақаси ва тарбиясига бепарволик қилиш йўқ. Улуғ шайхлар (раҳматуллоҳи алайҳ) дангасалик, лоқайдликка, таркидунёчиликка қаттиқ қарши туришган. Улар инсонларни ҳаракат, ҳиммат ва ғайрат қилишга, ижтимоий ҳаётда фаол қатнашишга чақиришган. Тариқат халқ билан бирга бўлишга, халқнинг оғирини енгил қилишга буюради. Ташқи кўриниши сўфийнамо бўлиб, хулқи ёмон бўлишни қаттиқ қоралайди. Зеро, сўз билан амал бир бўлмаслиги мунофиқлик аломатидир.\nТасаввуфда ҳалол касб-корга алоҳида аҳамият берилади. Баҳоуддин Нақшбанднинг (раҳматуллоҳи алайҳ): “Кўнглинг Аллоҳда, қўлинг меҳнатда бўлсин” деган шиори сўфийларда меҳнатга рағбат пайдо қилади. Бундай ёндашув одамлар турмуш тарзининг яхшиланишига сабаб бўлади.\n“Хожа Бухорий” Ислом ўрта-махсус билим юрти ўқитувчиси


Молия вазирлиги: Пенсия олувчиларнинг 96 фоизига карталарига бир марталик ёрдам пули юклаб берилган – Газета.uz\nМолия вазирлиги пенсия ва нафақа олувчиларнинг 96 фоизи аллақачон карталарига бир марталик моддий ёрдам олганини маълум қилди. Пенсияни нақд пулда оладиганлар учун ёрдам пули 8 июнга қадар сайёр кассалар орқали берилади.\nLotinchada На русском языке 28 май 2022, 22:43 Иқтисодиёт\nМолия вазирлиги шанба куни президент Шавкат Мирзиёевнинг 25 майдаги пенсионерлар, шунингдек, аҳолининг ижтимоий ҳимояга муҳтож қатламларига бир марталик нафақа тўлашни назарда тутувчи фармони ижроси қай тарзда амалга оширилаётганини маълум қилди.\nБунда ёшга доир пенсиялар ва нафақалар, ногиронлик нафақалари, болаликдан ногиронлар, боқувчисини йўқотганлик бўйича нафақа ва нафақа олувчининг барча оила аъзоларига, шунингдек, 8,9 миллион ёшга тўлмаган бола парвариши бўйича нафақа олувчиларга ёрдам кўрсатилади. Қорақалпоғистон ва вилоятларда бир марталик тўлов миқдори 300 минг сўм, Тошкент шаҳрида 400 минг сўм этиб белгиланди.\nМолия вазирлиги маълумотларига кўра, 4 млн 256 минг нафар пенсия ва нафақа олувчининг тўлов ҳужжатлари шакллантирилиб, «Халқ банк» ва бошқа банкларга юборилган, 1 трлн 314 млн сўмдан ортиқ маблағ молиялаштирилди.\nШунингдек, Ягона ижтимоий реестрдан 4 млн 647 минг нафардан ортиқ оила аъзоларига, шу жумладан, кам таъминланган болаларга нафақа олувчи оилаларга, 18 ёшгача бўлган ҳар бир бола учун 200 минг сўм тўлаш учун 929,5 млрд сўм ажратилди.\n27 май ҳолатига кўра, нафақахўрларнинг 96 фоизи ёки карточка бўйича пенсия олувчи 1,569 миллион киши — жами 473,5 млрд сўм пулни олиб улгурган.\n«Халқ банки» филиалларининг сайёр кассаларида пенсияларни нақд пулда тўлаш йўлга қўйилди. Тўлов жараёни 8 июнгача якунланади.\nМолия вазирлиги маълумотларига кўра, ёрдам тўловларининг 100 фоизи молиялаштирилди. Пенсия олувчиларнинг 39 фоизи ва Ижтимоий ёрдам олувчиларнинг ягона реестрига киритилганларнинг 29 фоизи аллақачон тўловларни олган.\n#кам таъминланган оилалар


«У соддадил, сиёсатдан йироқ». Дилруҳ Исомиддинова – қишлоқ аёлининг ҳаёти ҳақида\n«Қишлоқ ҳаёти фақат "чиройли кадрлардан" иборат эмас». Фотожурналист Дилруҳ Исомиддинова қишлоқ аёлининг ҳаёти ҳақида фотосуратларда ҳикоя қилади.\nҚишлоқ ҳаёти фақат “чиройли кадрлардан” иборат эмас. Оғир меҳнат, тиғиз ва югурик оламдан йироқ ҳаёт, содда ва тўпори халқ, турмуш муаммолари ва етишмовчиликлар юракни тирнаши билан бир қаторда, суратга муҳрлашга ҳам мажбур қилади.\nҚишлоқ ҳудудларидаги пардоз-андоздан, сўнгги урфдан, ижтимоий-сиёсий ҳаётдан йироқ, бутун умрини оиласи, рўзғори, фарзандлари, қайнона-қайнота хизматига бағишлаган қишлоқ аёлларининг ҳаёти ёритилиши, уларга эътибор қаратилиши зарур бўлган масала.\nҚишлоқлик аёл даладан қайтмоқда. Қишлоқ ҳудудларида аксар ҳолатларда аёлларга дала ишларида ёш гўдаклари, фарзандлари ҳамроҳлик қилади.\nУ пардоз қилмайди. Унинг сўнгги урфдан хабари йўқ. У соч турмаклашни билмайди. Баъзан ҳаттоки жамиятда қандай янгиликлар бўлаётганидан бехабар. У сиёсатдан йироқ. Унга бугун боласи қорни тўқ ухласа, моллари суғорилган, экинларига сув очилган бўлса кифоя.\nУ соддадил, бироз тўпори. Турмуш ташвишларидан офтобмисол юзларига барвақт ажин тушган, нозик қўллари баъзида кетмон, белкурак, баъзида ўтин чопиш учун болта ушлаб қаварган оила гўзали. Инжиққина қайнонасининг асоссиз даккиларига, эрининг баъзи тажангликларига, кичкинтойининг хархашалари-ю бекорчи қўшни аёлларнинг ғийбатларига кўникиб, ич-ичида ўтаётган ҳар кунига шукрона айтиб яшаб келаётган беозор, мушфиқ, жаннати хилқат...\nҚишлоқлик келин қайнотасига ерларни чопиқ қилиб, бегона ўтлардан тозалашга ёрдам бермоқда.\nҚишлоқ аёли хонадонидаги кўрпа-тўшакларни офтобда тобламоқда. Стол-стулга нисбатан кўрпачадан кўпроқ фойдаланадиган қишлоқ аҳолиси учун уларни офтобда тоблаб туриш одатий юмуш.\nҚишлоқ – пойтахт эмас. У ерда туну-кун газ, “свет”, сув бўлмайди. Қишлоқ аҳли ҳаётини движок, газ баллон, қудуқ, “качалка”сиз тасаввур қилиш қийин. Махсус транспортларда ҳар ой сув келтирилиб, қудуқлар тўлатиб олингач, ундан мол-ҳолни суғориш ва истеъмол учун фойдаланишади.\nЭкинларга эса махсус мослама билан ер остидан сув чиқазиб ишлатилади. Баъзи қишлоқларда аҳоли ҳатто бир умр чучук сув таъмини билмай ўтишади. Шаҳарларда қишлоқ аҳолиси орзу қиладиган чучук сувнинг қадрига етишмайди.\n“Оқма” газ йўқ бизда, дейди қишлоқлик янга. Улар ўчоқ-тандирнинг аччиқ тутунини ҳидлаб, газ баллонда чой қайнатиб яшайди.\nҲайит арафасида бувим ёғ доғлаб, бўғирсоқ пиширмоқда.\nҚишлоқда “Мол бу жондир”, дейдилар. Молингиз бўлса, фарзандингиз сут-қатиқ ичиб тўқ юради. Нонингиз, ошингиз, изғиринда печкада ёқадиган таппингиз ҳам шу молдан. Шу сабаб, бу ерда бир дона бўлса ҳам сигир-қўйи бўлмаган хонадонни тополмайсиз.\nТонг саҳарда ҳали қуёш чиқмай туриб аёллар чорвасига ем-хашак, сув беради. Сут соғиб, нонушта тайёрлайди. Бу юмуш тушдан сўнг ҳам такрорланади.\nШаҳардан фарқли ўлароқ, қишлоқ хонадонларида жониворлардан хабар олиш учун бирор киши бўлиши керак. Аксар ҳолларда бу иш асосан аёллар ва болалар зиммасига тушади.\nҚишлоқлик аёл далада сигир соғмоқда. Қишлоқ аҳолисининг бирламчи эҳтиёжи асосан сут маҳсулотлари бўлганлиги сабабли ҳар бир оила камида битта сигир боқади.\nЯнганинг турмуш ўртоғи ҳазил аралаш, рафиқасига яқинда олиб берган сепараторини мақтаб, "Яқинда янги "завод" очдим, сутни қайта ишлаш заводи. Битта бўш иш ўрни яратиб, бир нафар ишсизни иш билан таъминладим, мана, қўни-қўшнига сут, қаймоқ, қатиқ сотиб турибмиз", – дейди қитмирона жилмайиб.\nРўзғордан ортган сутдан турли сут маҳсулотлари тайёрланиб, рўзғори каттароқ ёки талабгор қўни-қўшниларга тарқатилади.\nСепаратордан сут ўтказиш муҳим ва шу билан бирга, айниқса, болалар учун қизиқ жараён. Шунинг учун болакайлар бирин-кетин “сепараторчи” ёнида гўёки улар учун мўжизадек бўлган бу мослама ҳақидаги турли саволлар билан уни банд қилиб туришади, аёлга ёрдам бериш илинжида жараённи кузатишади.\nБаъзан байрамларда бошига ўраган битта янги рўмол ёки кўзи остига сурилган сурма ҳам уни шу даражада гўзаллаштириб юборадики... Меҳмонга боргандаги болали қишлоқ аёлини кузатганмисиз? Боласини қўйнига олиб, унинг ҳожатини ўйлайди, қорнини тўқласам, кўнглига қарасам дейди.\nОна юмушлари қанчалик кўп бўлишига қарамай, фарзандига зиён етса\nбарча ишларини унутиб унинг ёнига шошади.\nШаҳарликлар учун ноодатий ва ҳатто ғайритабиий туйилган кўп ҳолатлар қишлоқ аҳолиси учун оддий бир ҳол. Бошқа томондан қишлоқ ҳудудлари кўп жиҳатдан эътиборга муҳтож.\nҚишлоқ ҳаёти қанчалик тиғиз ва оғир бўлмасин, қавм-қариндошлар билан дийдор кўришганда дунё ташвишлари унутилади. Ушбу суратда Ҳайит байрамида янги келинчакни меҳмонга таклиф қилишгани акс этган.\nСуратлар муаллифи: Дилрух Исомиддинова\nДимиққан шахар ховосидан қочиб, қишлоққа дам олишга борсайз\nҚишлоқ хаётида қайнаб ётган ишни куриб тезроо шахарга қочиш истаги туғилади\nЖонила соғ булсин илохим мехнаткаш хокисор опа сингилларим\nТо чувство когда, обычный труд, хорошая камера, чистая душа и с целью в голове! Переплюнуло открытие выставки в Венеции за бешенные деньги. В обоих случаях цель одна но..\n(P/s) Спасибо автору за эмоции и за работу, очень приятно.


?25 Самарқанд иқтисодиёт ва сервис институти -? Сиртқи\n26 Термиз давлат университети -? Сиртқи\n27 Фарғона давлат университети -? Сиртқи\n28 Фарғона политехника институти -? Сиртқи\n29 Урганч давлат университети -? Сиртқи\n30 Навоий давлат педагогика институти -? Сиртқи\n31 Нукус давлат педагогика институти -? Сиртқи\n33 Қўқон давлат педагогика институти -? Сиртқи\n34 Тошкент вилояти Чирчиқ давлат педагогика институти -? Сиртқи\n35 Тошкент ирригация ва қишлоқ хўжалигини механизациялаш муҳандислари институти -? Сиртқи\n36 Тошкент давлат аграр университети -? Сиртқи\n37 Тошкент тиббиёт академияси -? Кундузги\n38 Тошкент тиббиёт педиатрия институти -? Кундузги\n39 Тошкент фармацевтика институти -? Кундузги\n40 Тошкент давлат стоматология институти -? Кундузги\n41 Андижон тиббиёт институти -? Кундузги\n42 Бухоро тиббиёт институти -? Кундузги\n43 Ўзбекистон давлат консерваторияси -? Сиртқи\n44 Ўзбекистон давлат санъат ва маданият институти -? Сиртқи?\n45 Ўзбекистон давлат жисмоний тарбия ва спорт университети -? Сиртқи\n46 Миллий рассомлик ва дизайн институти -? Сиртқи\n47 Тошкент ахборот технологиялари университети -? Сиртқи\n48 Тошкент темир йўл транспорти муҳандислари институти -? Сиртқи\n49 Тошкент автомобиль йўлларини лойиҳалаш, қуриш ва эксплуатацияси институти -? Сиртқи\n50 Тошкент архитектура-қурилиш институти -? Сиртқи\n51 Самарқанд давлат архитектура-қурилиш институти -? Сиртқи?\nФилология ва тилларни ўқитиш (хорижий тиллар бўйича, шу жумладан, рус тили), Хорижий тил ва адабиёти (тиллар бўйича), Она тили ва адабиёти (рус тили ва адабиёти, рус тили ва адабиёти ўзга тилли гуруҳларда) таълим йўналишлари бўйича таълим жараёни кундузги таълим шаклида амалга оширилади.?


Сўхлик абитуриентларга ажратилган 500 та квота қайси олийгоҳларга «ўтади»? — Sof.uz\n21.07 11:53 294 Ўзбекистон\nЎзбекистон бош вазири Абдулла Арипов Сўхда аҳоли билан учрашувда сўхлик ёшларга ОТМларга кириш учун қўшимча 500 та квота ажратилишини айтган эди.\nОлий ва ўрта махсус таълим вазирлиги Фарғона вилоятининг Сўх тумани ёшлари учун бакалавриатнинг кундузги таълим шакли бўйича давлат гранти асосидаги қўшимча қабул кўрсаткичларининг ОТМлар кесимида тақсимотини белгилади.\nМаълум қилинишича, ушбу имтиёзли квоталар фақат мана шу рўйхатдаги 21 та ОТМга берилди.\nШунингдек, ҳуқуқшунос Хушнудбек Худойбердиев сўхлик абитуриентларга қуйидаги маслаҳатларни берди.\nЯъни Сўхда доимий рўйхатдан ўтган абитуриентлар 1-йўналиш сифатида рўйхатда номи келтирилган 21 та ОТМни танлаганда, улар аввал ўзаро имтиёзли квотада беллашади, қўшимча квотага кира олмаганлар, кейин ўз бали билан умумий тартибда беллашади.\nИмтиёзли квота фақат 1-йўналишга қўлланади.\nСўхликлар бошқа ОТМларга ҳужжат топширолмайдими?\nБемалол топшира олади, фақат қўшимча квота 21тадан бошқа ОТМларга берилмайди, бошқа ОТМларда умумий, эл қатори танловда қатнашади.\nабитуриент Олий таълим квота Сўх\n7.08 18:08 168\n7.08 17:59 175 Ўзбекистон


Исроил Мадримов: «Олтин медални олишим учун менда етарлича мотивация бор» - Offside.uz – Offside'да бўлинг, офсайдда қолманг!\nБугун, Миллий Олимпия қўмитасида ўтказилган тадбирда Бош вазир ўринбосари Азиз Абдуҳакимов делегация байроқдори Исроил Мадримовга тантанали равишда Ўзбекистон Республикасининг давлат байроғини топширди.\n“Ушбу катта ва масъулиятли вазифа менга топширилганидан хурсандман. Шарафли вазифани қўлдан келганича олтин медаль билан оқлашга ҳаракат қиламан. Менда олтин медални қўлга киритишим учун етарлича мотивация бор. Чунки, олдинги Осиё ўйинларида финалгача етиб бориб, кумуш медални қўлга киритгандим. Энди уни олтинга айлантираман. Индонезиядаги мусобақада барча спортчиларимизга омад тилайман”, – деди Исроил Мадримов.\n07/08, 18:50 0\nБугун, 23:40 0 Янгиликлар\nБугун, 23:25 0 Янгиликлар\nБугун, 23:20 0 Янгиликлар\nБугун, 22:40 0 Янгиликлар\nДаврон Файзиев: Ҳимояда ётиб олганимиз йўқ\nА Серия. "Ювентус" ўз майдонида "Аталанта"ни енга олмади, "Наполи" эса "Интер"ни тор-мор келтирди\nАндрей Канчельскис: Асабий ўйин бўлди\nАндрей Шипилов: Бугун биз бир очкони қўлга киритдик


Фиқҳ дарслари (49-дарс). «Ал-аҳвол аш-шахсийя» тушунчаси Италияда, пайдо бўлди » O'zbekiston musulmonlar idorasi Qashqadaryo viloyati vakilligi rasmiy sayti\nnasafziyo.uz » Kirilcha » Фиқҳ » Фиқҳ дарслари (49-дарс). «Ал-аҳвол аш-шахсийя» тушунчаси Италияда, пайдо бўлди\nKirilcha / Фиқҳ 14-фев-2020, 17:52 0 11\n«Ал-аҳвол аш-шахсийя» Бу атамани «шахсий ҳолатлар» деб таржима қилсак, тўғри бўлади. Фиқҳий истилоҳда оила ичидаги алоқаларни тартибга солувчи тушунча ва ҳукмлар «Ал-аҳвол аш-шахсийя» деб аталади. Унда совчилик, оила қуриш, маҳр, хотиннинг нафақаси ва вазифалари, болани эмизиш, талоқ, қозилик орқали никоҳни бузиш, хулуъ, болага ҳомийлик қилиш, мерос, васият ва вақфга ўхшаш нарсаларга оид қонун-қоидалар бўлади.\nҚадимда «Ал-аҳвол аш-шахсийя» деган тушунча бўлмаган. Барча қонунлар аралаш ҳолда бўлган. «Ал-аҳвол аш-шахсийя» тушунчаси биринчи бўлиб Италияда, ўн иккинчи асрда пайдо бўлди. Ўша пайтда уларда умумий қонунлар билан маҳаллий қонунлар аралашиб кетиб, «қонунлар низоси» муаммоси пайдо бўлган эди. Умумий қонун Рим қонунларидан иборат бўлса, маҳаллий қонунлар маълум шаҳарларга хос қонунлар сифатида урф бўлган эди.\nКейинчалик маҳаллий қонунлар «ҳол» деб атала бошлади. У иккига тақсимланиб, биринчиси мол-мулкка, иккинчиси шахсларга оид қилинди. Охири шахсий алоқаларга хос бўлган қонунлар «Ал-аҳвол аш-шахсийя» деб аталадиган бўлди ва Ғарбнинг бошқа давлатларида ҳам қўллана бошлади.\nИслом оламида «Ал-аҳвол аш-шахсийя» биринчи бўлиб Мисрда қонун шаклида татбиқ қилина бошлади. Мазкур қонун 1920, 1922, 1923 йилларда ва 1934-йил, 21 июнь куни олий маҳкама томонидан қабул қилинган эди. Кейинроқ ҳам бу қонунга бир қанча ўзгартиришлар киритилди. Албатта, бу қонунларнинг барчаси шариат ҳукмларидан олингандир.\n«Ал-аҳвол аш-шахсийя» бўйича ёзилган китобларга мисрлик машҳур олим Муҳаммад Абу Заҳра раҳматуллоҳи алайҳининг шу номдаги китобини мисол қилишимиз мумкин. Китобнинг биринчи нашри 1948 йилда чиққан. Унинг муқаддимасида муаллиф жумладан, қуйидагиларни ёзади:\n«...Бу китоб Ислом шариати бўйича оила қуриш шартлари, унинг асарлари ва самараларини баён қилади. Унда оилани пайдо қилиш ва тугатиш, эр-хотин орасидаги боғланиш алоқасини тартибга солиш бор. Шунингдек, икки тарафнинг ҳуқуқлари ва вазифалари баён қилинади. Унда оиланинг самаралари, яъни эр-хотиндан пайдо бўлган ўғил-қизларнинг ҳуқуқлари баён қилинади. Китобни тўрт қисмга бўлдик:\nБиринчи қисм: ақдни пайдо қилиш ва унинг муқаддималари ҳамда шартлари. Унинг шаклланиши, тўғрилиги, амалга ошиши ва лозим бўлиши шартлари.\nИккинчи қисм: оила тўлиқ бўлганидан кейин давом этадиган ҳукмларнинг баёни. Яъни эр-хотиннинг ёки улардан бирининг ҳуқуқлари баёни.\nУчинчи қисм: оилани тугатиш ва ўша тугатишнинг йўллари ҳақида. Мазкур йўлларнинг турли бўлиши ила ҳукмлари ҳам турлича бўлиши тўғрисида. Оила тугуни ечилганидан кейин қоладиган асарлар борасида. Қачон эр-хотинлик алоқаси завол бўлиши ва у қолдирадиган асарлар ҳақида.\nТўртинчи қисм: оиланинг самаралари бўлмиш болаларнинг ҳуқуқлари ва ўша ҳуқуқлар кимнинг зиммасига ва қандай вожиб бўлиши тўғрисида».\nШайх Муҳаммад Абу Заҳра раҳматуллоҳи алайҳи «Ал-аҳвол аш-шахсийя» китобида ҳар бир масалани муфассал баён қилишга ҳаракат қилган. Ҳужжат ва далилларни эринмай келтирган. Тўрт мўътабар мазҳабдан бошқа мазҳабларнинг қавлларини ҳам керак жойда келтирган. Улардан қай бири кучли эканини ҳам айтиб ўтган. Ҳар бир баҳснинг охирида Мисрнинг «Ал-аҳвол аш-шахсийя» бўйича қонунида қайси ҳукм қабул қилинганини ҳам айтиб ўтган.\n«Ал-аҳвол аш-шахсийя» китобининг учинчи нашри 1957 йилда «Ал-Фикрул Арабий» нашриёти томонидан амалга оширилган.


Веналарнинг варикоз кенгайиши - Бу нима? - Онлайн Тиббий Энциклопедия MedLife.Uz\nВеналарнинг варикоз кенгай…\nВеналарнинг варикоз кенгайиши [лот. varix – веналарнинг кенгайиши] – веналарнинг кенгайиб чўзилиши ва тугун-тугун бўлиб қолиши. Асосан, юза жойлашган веналар: оёқ, тўғри ичак (қ. Бавосир), уруғ тизимчаси (қ. Варикоцеле) ва қизилўнгачнинг шиллиқ қавати остидаги веналар кенгаяди. Вена деворининг туғма заифлиги, мўртлашуви, копкоқлари (клапанлари)нинг етишмовчилиги томирларда қон оқиши маромини издан чиқариб, улар ичидаги босимнинг ошишига олиб келади. Оғир жисмоний иш қилиш, тик оёқда ишлаш (касбга алоқадор), чаноқ веналарини ҳомилали бачадон эзиб қўйиши ва бошқа(лар) касалликлар натижасида қон оқишининг қийинлашуви сабаб бўлади. Кенгайган веналар тери остидан тугун-тугун (варикоз тугунлар) бўлиб, бўртиб кўриниб туради.\nКасаллик аста-секин пайдо бўлади. Кенгайган веналар оёқда бўлса, бемор тик турганда яққол кўзга ташланади. Бекалари кенгайган жой терисининг қон билан таъминланиши бузилиши оқибатида шу соҳа териси юпқалашиб, ранги ўзгаради, салга жароҳатланадиган бўлиб қолади, кейинчалик шу жойда трофик яра ҳосил бўлиши мумкин. Оёқ оғрийди, бемор тез чарчаган, оғриқ, айниқса, узоқ туриб қолганда ёки кечга бориб зўраяди, оёқ шишиб, юриш қийинлашади. Веналар жуда кенгайиб, уларда қон оқиши кичиклашиши, турли яллиғланишлар ва тромблар (қ. Тромбофлебит) пайдо бўлиши мумкин.\nДавоси, одатда, касалликнинг кечишига боғлиқ; енгилроқ хилида эластик бинт боғлаш, махсус пайпоқ кийиш, бадан тарбия, даво физкультураси, енгил гимнастика, шунингдек, физиотерапевтик муолажалар, дори-дармонлар буюрилади. Касаллик зўрайиб кетганда жарроҳлик усули қўлланилади. Олдини олиш учун енгил бадан тарбия машқларини бажариш, ишдан кейин озроқ масофага секин пиёда юриб бориш, организмни чиниқтириш (чўмилиш, куёшда тобланиш ва бошқа(лар)), витаминлар қабул қилиш лозим.


Ўзбек-Хитой Савдо Уйига логистика хизмати бўйича мурожаат қилиш учун 8 сабаб\nКомпаниямиз 8 йиллик муваффақиятли фаолияти давомида 2 мингдан ортиқ юк бирликларини етказиб берган.\nХитой компаниялари билан ишлаганда нега профессионалларга мурожаат қилиш керак. Бу борада 5 сабаб билан танишинг\nХитой бозори таклифларга тўлиб тошган. Агар тенг музокара олиб боришга тайёр бўлмасангиз, масалан тилни яхши билмаганингиздан...\nЎзбек-Хитой Савдо Уйида лизинг\nКомпаниямизнинг етакчи менежери Динара Арсланова лизингга қандай қилиб маҳсулот сотиб олиш мумкинлигини тушунтириб ўтади.\nХитой билан аккредитив бўйича қандай ишланади?\nКомпаниямизнинг етакчи менежери Иброҳим Илҳомжонов бугун аккредитив билан ишлаш имкониятлари ҳақида айтиб ўтади.


Прокуратура Олмазор тумани ҳокими ўринбосарини сувдан...\n25.09.2019 17:39 0 3182\nШу йилнинг 14 август куни «Kun.uz» сайти журналистлари Тошкент шаҳар Олмазор тумани ҳокими ўринбосари Абдурасул Абдуваҳобовнинг тажовузига учрагани ҳақида хабар берилганди.\nЯъники, ҳоким ўринбосари ва журналистлар ўртасида юзага келган тушунмовчилик (жуда юмшоқ айтганда, албатта) натижасида амалдор тажовузона ҳаракатлари билан таҳририят мулки бўлган техника воситасига (штатив) шикаст етказади.\nМазкур воқелик ижтимоий тармоқда яхшигина шов-шув келтириб чиқариб, ҳолат прокуратура томонидан ўрганилаётган бир пайтда туман ҳокими ўринбосари, таъбир жоиз бўлса, яна бир марта қовун туширади. У Тошкент шаҳар ҳокимлиги матбуот хизмати томонидан уюштирилган видео-суҳбатда ҳолатга изоҳ берар экан, гўёки «Kun.uz» сайти ходими ундан тамагирлик йўли билан ер талаб қилгани ва бунинг эвазига катта миқдорда пора таклиф қилгани ҳақидаги даъвони илгари суради. Ушбу суҳбат ҳам тармоқларда тарқалгач, журналист ўзига нисбатан оғир жиноят содир этишда айблаб туҳмат қилгани учун А. Ваҳобовга нисбатан қонуний чора кўришни сўраб, Ўзбекистон Республикаси Президентининг виртуал қабулхонаси орқали Бош прокуратурага шикоят йўллайди.\nВоқеликнинг мухтасар баёни шу.\nБугун, ниҳоят, «Kun.uz» сайти ушбу ҳолатни ўрганган Тошкент шаҳар прокуратурасининг хулосаси ва унга нисбатан ўз муносабатини эълон қилди.\nПрокуратурага кўра, Олмазор тумани ҳоким ўринбосарининг хатти-ҳаракатларида жиноят аломатлари топилмабди?! Натижада, ҳоким ўринбосари А. Ваҳобовга нисбатан жиноят иши қўзғатишни рад қилиш тўғрисида қарор қабул қилинибди! Жиноят иши қўзғатишни рад этиш тўғрисидаги қарорда «...Олмазор туман ҳокимлиги томонидан ҳоким ўринбосари А.Ваҳобовнинг хатти-ҳаракатлари қонунийлиги юзасидан ўтказилган хизмат текшируви хулосасига кўра, у касб этикаси ва хизмат лавозими мажбуриятларига тўлиқ риоя қилгани» таъкидланади.\nАлбатта, прокуратуранинг бундай хулосаси қатор-қатор саволлар туғдирмай қолмади. Масалан, хизмат вазифасини бажараётган журналистларга тажовуз қилиб, унинг иш қуролини синдирган амалдорнинг «касб этикаси ва хизмат лавозими мажбуриятларига тўлиқ риоя қилган» деб топилиши тасаввурга сиғадими? Бошқа гап ортиқча.\nИккинчидан, сайт муносабатида тўғри таъкид этилганидек, прокуратура хулосасида А.Ваҳобов журналистни очиқдан очиқ оғир жиноят — тамагарликда айблагани хусусида лом-лим дейилмабди. Ваҳоланки, амалдорнинг бу айбловини туҳмат деб билган журналист унга нисбатан қонуний чора кўришни сўраб, ўз вақтида Бош прокуратурага мурожаат этганди. Бу прокуратура ходимининг шунчаки эътиборсизлигими ёки «оғзи қийшиқ бўлса ҳам амалдор гапирсин» ҳикматининг амалдаги ифодасими?\nЮқоридаги каби саволлар пайдо бўлишининг ўзи прокуратура хулосасига нисбатан асосли эътирозлар уйғотмаяптими?\nЭслатиб ўтамиз, мазкур воқеалар шов-шуви жараёнида «Xabar.uz» ўз суриштирувни ўтказиб, Олмазор туман ҳокими ўринбосари А. Ваҳобов икки бор суд томонидан маъмурий жавобгарликка тортилганини аниқлаб, «Журналистларга тажовуз қилган ҳоким ўринбосарининг «янги қирралари» очилди» сарлаввҳали мақола эълон қилганди.\nпрокуратура ҳоким ўринбосари Олмазор тумани\nЖамият 15/04, 21:10\nТошкентнинг айрим ҳудудларида электр энергияси таъминоти вақтинча тўхтатилади\nҲуқуқ 10/04, 11:17\n«Effect.uz» мухбирларига қўлланилган «қамоққа олиш» эҳтиёт чораси ўзгартирилди – Прокуратура


Ёшлар кейинги 5 йилда мамлакатимиз ривожининг драйвери бўлади\nКейинги авлод 10 сентябр 2021 839\nМаълумки, ХХ асрнинг 70 йилларида Ёшлар сиёсати ривожланган давлатларнинг аксариятида миллий сиёсатнинг мустақил йўналишига айланди. Мутахассисларнинг фикрига кўра, глобаллашув натижасида ёшлар ижтимоий ва иқтисодий ўзгаришларнинг энг олди жабҳаларида бўлиб, интеграциялашув жараёнида айнан ёшлар миллат даражаси ва турмуш шароитининг асосий кўрсаткичи сифатида қаралиши керак деб, таъкидлайдилар. Зеро давлат сиёсатининг бошқа кўплаб йўналишларидан фарқли Ёшлар сиёсати ёш авлодни замонавий жамиятга интеграциялашга қаратилган.\nМамлакатимизда 30 ёшгача бўлган ёшлар ва болалар аҳолининг 60% ни ташкил қилади. Биз ёшларни Ўзбекистоннинг энг катта ва салоҳиятли ишчи кучига айлантиришимиз керак. Бунинг учун ёшларнинг интеллектуал, жисмонан, маънан ривожига инвестициялар киритиб, уларни Ўзбекистонни ижтимоий-иқтисодий ривожланишнинг янги босқичига олиб чиқадиган авлод қилиб тарбиялашимиз зарур.\nЁшлар сиёсатини амалга оширишда шахсни ривожлантириш, шахс салоҳиятини рўёбга чиқариш, ёшларнинг жисмоний саломатлигини мустаҳкамлаш, уларнинг турмуш сифатини ошириш каби бир қатор асосий йўналишлар белгиланган.\nЎзбекистон Республикаси Президенти сайловида қатнашиш учун Ўзбекистон Либерал-демократик партиясидан номзод Шавкат Мирзиёевнинг сайловолди дастурида ушбу муҳим масалалар қай даража ўз аксини топган?\nХалқ таълими ва мактабгача таълим вазирликлари ўқитиш ва тарбия сифатига, маҳаллий ҳокимликлар эса қурилиш-таъмирлаш ишларига жавоб беради, деб таъкидланди сайловолди дастурида. Бу ҳозирги кунда таълим тизимини тўғри ташкиллаштиришда қийинчиликлар туғдираётган энг катта муаммолардан биридир. Таълим вазирликлари бевосита таълим тизимини такомиллаштириш, ўқитиш сифатини ошириш, ўқув-услубий материаллар билан таъминлаш, замонавий ўқитиш дастурларини киритиш, ўқитувчиларнинг малака оширишлари учун шарт-шароитлар яратиш каби бир қатор муҳим масалалар билан шуғулланишлари зарур. Ўқув биноларининг замонавий андозаларга мослаш, уларни таъмирлаш ишларини эса тегишли ташкилотлар ўз зиммасига олиши оқилона йўлдир.\nДунёда турмоқ учун дунёвий фан ва илм лозимдир\nДастурда «Янги Ўзбекистон – маърифатли жамият» концепцияси ва уни амалга ошириш миллий дастурини ишлаб чиқиш вазифаси қўйилди. Бунда аҳоли, айниқса, ёшларнинг интеллектуал салоҳияти ва дунёқарашини юксалтириш, ватанпарварлик, халққа муҳаббат ва садоқат туйғуси билан яшайдиган баркамол авлодни тарбиялаш олий мақсад қилиб белгиланди. Дарҳақиқат, маърифат юксалган жамиятда жаҳолат йўқолади, ўғрилик бўлмайди. «Ижтимоий соҳадаги барча ислоҳотларнинг натижаси камбағалликни қисқартириш ва таълим-тарбия тизимини қандай ташкил этишимизга боғлиқ», деб қайд этилди. Бу борада:\nмактабгача таълимдаги қамров даражаси 62% дан 80 % гача етказиш;\nТаълим сифатини оширишни назарда тутувчи Мактабларни ривожлантириш давлат дастури ишлаб чиқиш;\nмактаб таълими тизими учун ўқув дастурлари ва дарсликлари илғор хорижий тажриба асосида тўла қайта ишланиб амалга жорий этиш;\n1,2 миллион ўқувчи ўрни яратиш учун, мактаблар реконструкция қилиниб, янгидан барпо этиш каби бир қатор вазифалар аниқ белгиланди.\nТаълим тизимининг энг асосий негизи ва муаммоли бўғини ҳам мактаблиги сир эмас. Дастурда таълим тизимини янада такомиллаштиришда айнан ўрта таълимга эътибор қаратилгани оқилона қарордир. Юксак маданият ва маънавиятга эга авлодни етиштириб чиқаришнинг энг муҳим қуроли маърифат эканлигини унутмаслигимиз керак.\nБилим билан саодат йўли очилади\nМамлакатимизда олий таълим тизимида эътирофга лойиқ улкан ўзгаришлар ва туб ислоҳотлар олиб борилаётгани айни ҳақиқатдир. Охирги йилларда олий таълим тизимига хориж тажрибасини татбиқ этилаётгани, таълим тизимида шаффофлик ва ҳақиқатни таъминлаш борасидаги саъй-ҳаракатлар диққатга сазовордир. Энг аввало, олий маълумот олиш имконияти бир неча баробарга ошди. Сўнгги 5 йилда 64 та янги олий таълим муассасаси ташкил этилиб, уларнинг сони 141 тага етказилди. Қабул квотаси 3 баробар ошди. Эндиликда битирувчи ёшларни олий таълим билан қамраб олиш даражаси 2016 йилги 9 фоиздан 28 фоизга етди. Бу таълимда жиддий бурилишдан далолат беради.\nКейинги босқич сифатида қандай вазифалар белгиланди?\n10 та олийгоҳ нуфузли халқаро рейтинглар олишига эришиш;\nхусусий университетларда таълим олувчиларга 7 йиллик таълим кредитини олиш тартиби жорий этиш;\n100 минг ўринли талабалар ётоқхоналари барпо этиш;\nзамонавий эркин ва ижодий фикрлайдиган ёшлар учун имкониятларни янада кенгайтириш мақсадида «Эл-юрт умиди жамғармаси» орқали, уларни нуфузли хорижий олийгоҳларидаги бакалавриат, магистратура ва докторантурага юбориш кўлами 2 мартага ошириш каби белгиланган аниқ вазифалар ҳозирги ислоҳотларнинг бевосита тадрижий давоми сифатида олий таълимни тизимли такомиллаштиришни таъминлайди. Аҳамиятли томони шундаки, ушбу вазифалар ҳозирги кунда олий таълим тизимидаги муаммоларни тўлиқ қамраб олган.\nДастурда жисмоний етук ва баркамол авлодни тарбиялаш бундан буён ҳам устувор вазифамиз бўлиб қолиши алоҳида таъкидланган. Бу борада ёшлар орасида спортни тарғиб этиш ва ривожлантириш мақсадида Олимпия ва миллий спорт турлари бўйича ҳар икки йилда ўтказиладиган умумреспублика спорт ўйинлари – Миллий олимпиада тизими яратилиши, 2024 йили Парижда бўладиган олимпия ва паралимпия ўйинларида муносиб иштирок этиш учун, тегишли «йўл харитаси» қабул қилиниши белгиланган.\n«Умуман, таълим - тарбия ва спорт соҳасида изчил давом эттириладиган ислоҳотларимиз, Янги Ўзбекистон бунёдкорларини камолга етказишга, хизмат қилади» дейилади маърузада.\n- олий таълимга қамров 50 % га етказиш ва таълим сифатини ошириш\nЁшларга оид давлат сиёсатининг мақсади ёшларни муваффақиятли ижтимоийлаштириш ва ўз-ўзини англаш учун шарт-шароитлар яратиш, ёшлар салоҳиятини ривожлантириш ва уни мамлакат инновацион ривожланиши учун қўллашдир.\nЎзбек ва рус тиллари кафедраси мудири.\n# Олий таълим # Ёшлар – келажагимиз


Коронавирус туфайли жорий этилган карантин шароитида саноат, қурилиш ва инфратузилма тармоқлари корхоналарининг тўлиқ ишлашини таъминлаш, аҳолининг ижтимоий ҳимояга муҳтож қатламларини қўллаб-қувватлаш пандемия оқибатларини юмшатиш ҳамда иқтисодий мувозанатни сақлашда муҳим аҳамиятга эга. Шу маънода, ўтган давр мобайнида давлатимиз раҳбари томонидан бир қатор фармон ва қарорлар қабул қилинди ҳамда худудларда ушбу ҳужжатларнинг ижросига катта эътибор қаратилмоқда.\nЯқинда Олий Мажлис Қонунчилик палатаси Спикерининг ўринбосари А. Қодиров бошчилигидаги депутатлардан иборат ишчи гуруҳ Навоий вилоятида бўлиб, аҳоли турмуш даражасини яхшилаш, камбағалликни қисқартириш, аҳоли бандлигини таъминлаш ҳамда тадбиркорларни қийнаб келаётган муаммоларни ҳал этиш юзасидан секторлар томонидан амалга оширилган ишлар ҳолатини ўргандилар.\nОлий Мажлис Қонунчилик палатаси Спикери Н. Исмоилов мамлакатда бугунги шароитда амалга оширилаётган ислоҳотларга тўхталар экан, коронавирус инфекциясига қарши кураш чоралари Ўзбекистон Республикаси давлат бошқаруви тизимининг етуклиги ва самарадорлигини кўрсатганини таъкидлаб ўтди.\nТаъкидланганидек, депутатлар ўрганишлар давомида тадбиркорлар билан учрашиб, кўтарилган муаммоларни имкон қадар жойида ижобий ҳал қилишга алоҳида эътибор қаратдилар. Шунингдек, жойлардаги сектор раҳбарлари томонидан пандемия даврида тадбиркорларга берилган имтиёзлар билан танишдилар.\nБерилган ахборотга кўра, коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга мақсадида Навоий вилояти бўйича солиқларни тўлаш муддатини ўзгартириш юзасидан 88 та тадбиркорлик субъектларига 1392,7 млн. сўмлик маблағни кечиктириб тўлаш ҳуқуқи берилган. 7 мингта якка тартибдаги тадбиркорларга ҳар ойда 562,3 млн.сўм, 2020 йил апрель-сентябрь ойлари давомида жами 3 373,6 млн.сўмлик имтиёз берилган. Аммо пандемия таъсирида фаолиятини вақтинча тўхтатган 8 014 та корхонадан атиги 88 тасига, яъни 1,1 фоизига имтиёз берилган, холос.\nЖумладан, Нурота туманида 4 та тадбиркорлик субъектига 10,6 млн. сўм солиқ суммасини кечиктириб тўлаш ҳуқуқи берилган. Ваҳоланки, туманда 1 196 та тадбиркорлик субъектидан 1 003 таси пандемия таъсирида фаолиятини тўхтатган. Шунингдек, Навбаҳор (4), Учқудуқ (3), Конимех ва Томди (1) туманларида худди шундай ҳолатлар аниқланган.\nВилоятда тижорат банклари томонидан тадбиркорлик субъектларига ажратилган кредит маблағларини тўлаш муддатлари узайтирилиши бўйича юридик ва жисмоний шахсларнинг 2020 йил 1 октябрга қадар бўлган жами 702,4 млрд. сўмлик кредит маблағларини қайтариш муддатлари узайтириб берилган. Шунингдек, тижорат банклари томонидан жорий йилнинг 15 мартидан тадбиркорлик субъектларига айланма маблағларини шакллантириш учун жами 180,9 млрд. сўм кредит ажратилган. Шу билан бирга ўрганиш давомида тадбиркорлар банклардан кредит ололмаётган ҳолатлари ҳам аниқланган. Хусусан, Учқудуқ, Томди туманлари, Зарафшон шаҳрида ажратилган кредитлар ҳолати тадбиркорлик субъектларининг ҳатто ярим фоизини ҳам қамраб олмагани депутатлар томонидан танқид қилинди.\nҲудудларда камбағалликни қисқартириш ва аҳоли бандлигини таъминлаш ҳолати ўрганилганда Молия вазирлиги томонидан 2020 йил март ойи учун инқирозга қарши кураш жамғармасидан март-июнь ойларига жами 2 701,2 млн.сўм маблағ ажратилган бўлиб, 1 086,8 млн. сўм миқдоридаги маблағлар молиялаштирилганлиги аниқланди.\nЙиғилишда қайд этилганидек, вилоятда пандемия даврида 16 398 та эҳтиёжманд ва кам таъминланган оилаларнинг манзилли рўйхати шакллантирилган ва сектор раҳбарларининг “Темир дафтар”ларидан ташқари saxovat.argos.uz онлайн дастурига киритилган. Ўрганишлар чоғида 21 046 та эҳтиёжманд ва кам таъминланган оилаларга 28 492 маротаба асосий 13 турдаги ёрдамлар бўйича 16,7 млрд. сўм қийматидаги ёрдамлар кўрсатилгани маълум бўлди. Шунингдек, пандемия даврида ишсиз қолган ва даромад манбаи аниқ бўлмаган 1 373 нафар фуқаро доимий ишга, 3 548 нафар фуқаро эса мавсумий ва жамоатчилик асосидаги ишларга жалб қилинган ҳамда 240 нафар фуқароларга қишлоқ хўжалиги экинларини экиб, даромад топишлари учун ижара асосида ер майдонлари берилган.\nШу билан бирга, маҳаллий Кенгаш депутатлари билан жойларга чиқиб асл ҳолат ўрганилганда, ижтимоий ҳимояга муҳтож аҳоли тўлиқ қамраб олинмагани маълум бўлди. Масала сектор раҳбарлари билан жойида ҳал этилди.\nШунингдек, жорий йилнинг ўтган даври мобайнида 1 325 нафар (аёллар\n— 580 нафар, ёшлар — 430 нафар) ишсиз фуқароларга енгил типдаги иссиқхона қуриш, шахсий ва дала томорқаси учун уруғ, кўчат, суғориш воситаларини харид қилиш учун 1 396,3 млн. сўм миқдорида субсидия берилган. Кенгаш аъзоларининг таъкидлашича, ҳудудларда етарли тарғибот ишлари олиб борилмагани сабабли ажратилган субсидия миқдорлари вилоятдаги мавжуд эҳтиёжга нисбатан паст. Бу эса ўз навбатида ҳудудларда, секторларнинг янада фаол ишлаши кераклигини кўрсатади.\nДепутатларнинг таъкидлашича, жойлардаги учрашувлар давомида тадбиркорлик субъектларининг ўз ечимини кутаётган масалалари борлиги аниқланди. Жумладан, «MR FISH COMPANY» МЧЖ балиқ садокларини ўрнатиш учун умумий ҳудуди 25 минг гектар бўлган “Тўдакўл” сув ҳавзасидан 1 минг гектар ҳудуд ажратиш бўйича қилган мурожаатига “Ўзбекбалиқсаноат” уюшмаси инвесторга учинчи томон бўлган маҳаллий тадбиркордан ер ижарага олиш таклиф қилинган.\nВидеоконференция якунида Навоий вилояти ҳокимлиги мутасаддилари барча кўтарилган масалалар манзилли кўриб чиқилиб ҳал этилишини ҳамда Қонунчилик палатаси билан ҳамкорликдаги назорат таҳлил ишлари самарали бўлганини таъкидлади.


Таълим 29.05.2017 1004\nХайр, мактаб, салом, коллеж!\nВилоятимиздаги мактабларда янграган сўнгги қўнғироқ садолари ўқув йилининг якунланганидан дарак берди.\nСўнгги қўнғироқ жаранги битирувчи ўқувчиларни мустақил ҳаёт сари чорлайди. Бўлажак ҳаёти, кўзлаган режа ва мақсадларини яна бир бор мулоҳаза қилиб кўришга, порлоқ ҳамда ёрқин келажагини белгилаб олишга ундайди. Келажакда эзгу ишларга қўл уриш, Ватан шаънини кўкларга кўтариш, унга муносиб фарзанд бўлиш, танлаган касбининг етук мутахассиси бўлиб етишиш каби юксак масъулият ва эзгу даъват сўнгги қўнғироқ садосидек бир умрга қалбларда жаранглаб туради.\nҚарши шаҳридаги 23-мактабда "Хайр, мактаб, салом, коллеж!" шиори остида "Сўнгги қўнғироқ" байрам тадбири бўлиб ўтди. Унда мактаб маъмурияти, ўқитувчию ўқувчилар, битирувчилар, уларнинг ота-оналари иштирок этди.\nБайрам тадбирида мактаб директори, ўқитувчилар ҳукуматимиз томонидан ёш авлод камолоти йўлида яратилаётган шарт-шароитлар юксак самаралар бераётганини алоҳида таъкидлашди. Жорий йил мактаб ҳаётида эришилган кўплаб ютуқлар ва эсда қоларли лаҳзалар яна бир бор ёдга олиниб, йил давомида турли соҳаларда ютуқларни қўлга киритган истеъдодли ва иқтидорли ўқувчилар фахрий ёрлиқ билан тақдирланди. Битирувчи ўқувчиларга келгуси ҳаёт йўллари ва ўқишларида омад тиланди.\nЎқитувчилар юзу кўзида қувонч ва мамнуният ҳислари балқиб турибди, улар сабоқ бериб вояга етказган шогирдларини мустақил ҳаёт сари кузатмоқда. Улар эртага ўзлари танлаган касб бўйича етук шахс бўлиб етишишларига ишонишади.\n- Бугун ўқувчиларим мактабни битиришмоқда, - дейди 9-синф раҳбари Насиба Самадова. - Улар орасида фан ва спорт бўйича катта натижаларга эришган ўқувчилар кўплаб топилади. Бундан мен жуда фахрланаман.\nҚайд этиш жоиз, мазкур мактабда 1 минг 600 нафардан ортиқ ўқувчи замонавий талаблар асосида таълим-тарбия олмоқда.\n- Жорий йил мактабни 148 нафар ўғил-қиз тамомлаяпти, - дейди мактаб директори Муҳайё Юсупова. - Улардан етти нафари академик лицейларда таҳсил олиш истагини билдирган бўлса, қолганлари касб-ҳунар коллежларида ўқиб, ҳунар эгаллайди.\n"Сўнгги қўнғироқ" байрам тадбирлари вилоятимизнинг барча ўқув даргоҳларида бўлиб ўтди. Вилоят халқ таълими бошқармасидан олинган маълумотларга қараганда, жорий йилда вилоятимиздаги мактабларнинг 9-синфини битираётган 48 минг 910 нафар ўғил-қизнинг 2 мингдан ортиғи академик лицейларда таҳсил олиш истагини билдирган бўлса, қолганлари касб-ҳунар коллежларида ўқишни давом эттиришади.


АҚШ разведкаси Россия қачон Украинага бостириб киришини аниқлади | Qalampir.uz\nАҚШ разведкаси Россия қачон Украинага бостириб киришини аниқлади\nОлам\t04 Декабрь 2021 15:24 18168\nАҚШ разведкаси Россия келаси йилнинг бошида Украинага қарши 175 минг аскар билан ҳужум уюштиришни режалаштираётганини аниқлади. Бу ҳақда "The Washington Post” ва “The Associated Press” нашри хабар берди.\n"Россия 2022 йилнинг бошида ўтган баҳорда кутилмаганда Украина чегарасида ўтказилган машғулотлар вақтидагига қараганда икки баравар катта куч билан мамлакатга ҳужум қилишни режалаштирмоқда. Режа тахминан 175 минг кишидан иборат 100 та батальон тактик гуруҳларни, шунингдек зирҳли техника, артиллерия ва техникани ўз ичига олади”, деган исми ошкор қилинишини истамаган АҚШ маъмурияти вакили "The Washington Post" нашрига.\nҚайд этилишича, АҚШ разведкаси ҳужжатида сунъий йўлдош фотосуратлари мавжуд. Улар рус қўшинлари тўртта жойга жамланганини кўрсатади.\nСунъий йўлдошдан олинган суратларда россиялик ҳарбий хизматчилар сони 70 минг нафар экани, бироқ уларнинг сони 175 минг нафаргача кўпайтирилиши прогноз қилинмоқда.\nРазведка ҳужжатига кўра, ҳозирда 50 та жанговар тактик гуруҳлар, шунингдек “янги келган” танклар ва артиллерия воситалари жойлаштирилган.\nШунингдек, Россия кучлари Украинага тезкорлик билан ҳужум уюштириш учун ҳарбий жиҳозларини машғулот объектларида қолдириши мумкинлиги ҳам кўрсатилган.\nМаълумот ўрнида, Қрим 2014 йилда ўтказилган референдум натижасида Россия таркибига кирган. Бу қарорни овоз беришда иштирок этган яриморол аҳолисининг 96 фоизи қўллаб-қувватлаган. Украина ва Ғарб давлатларининг аксарияти референдум натижаларини тан олмаган ва Қримнинг аннексиясини эълон қилган.\n24 Январь 17:35 65685\n23 Январь 20:24 64198\n23 Январь 11:39 60632\n24 Январь 09:34 54748\n25 Январь 11:32 54537


Уйдан чиқмасдан музейга борамиз - Anhor\nAnhor Все посты Уйдан чиқмасдан музейга борамиз\n“Карантин даврида нима билан шуғулланиш мумкин?” деган саволга тошкентлик тадбиркор Акмал Солиҳов ноанъанавий жавоб қайтарди. Унинг VRonica студияси шаҳар музейларини рақамлаштиришни бошлади.\nБугунги кунда виртуал ташриф буюрувчиларни учта музей қабул қилишга тайёр. Булар Ўзбекистон тарихи, Темурийлар тарихи ва амалий санъат музейлари. Давлат санъат, табиат, Алишер Навоий номидаги адабиёт музейлари ҳамда Абдулла Қаҳҳор уй-музейларини тасвирга олиб ишлари якунланди. Яқинда ушбу музейлар бўйлаб компьютерлар ва смартфонлар ёрдамида сайтда саёҳат қилиш мумкин бўлади.\nНавбатда 21 та шаҳар музейи рақамлаштиришга турибди. Деярли кўнгилли лойиҳа ҳисобланган ушбу иш 13 апрель куни, Давлат туризмни ривожлантириш қўмитаси онлайн-туризмни ривожлантириш, тадбиркорлар ва стартаперларни қўллаб-қувватлаш устида иш бошлагани ҳақида хабар берганидан кейин бошланганди. Акмал Солиҳов ўзининг шаҳар музейлари бўйлаб 360 ва VR-турларини бепул ишлаб чиқиш тайёрлиги ҳақида очиқ билдирди.\n– Карантин буни амалга ошириш учун ажойиб имконият деб ўйладим. Айни пайтда барча тижорат тасвирга олиш ишларимиз тўхтаган, шу боис бўш вақт топиш мумкин. Мен инновацион ривожланиш вазирининг ўринбосари Олимжон Тўйчиевга таклиф билан чиқдим, ҳамкорим эса Ёшлар Иттифоқига хат ёзди. Бирданига ҳамма ишлар юришиб кетди. Ёшлар Иттифоқи Музаффар Акрамов шахсида ва шахсан раис Алишер Саъдуллаев шахсида инновациялар ва маданият вазирликлари билан боғланди, ҳаракатларни мувофиқлаштириб олдик. Эртаси куни бизга Тошкентдаги музейлар рўйхатини юборишди, уларнинг иккитаси билан тасвирга олиш ишлари ҳақида дарров келишиб олдик; шаҳар бўйлаб ҳаракатланиш учун транспорт ажратишди. Тўғрисини айтсам ташаббусимиз бундай тез қўмак топишини кутмагандим, – дейди Акмал Солиҳов.\nЛойиҳа устидаги ишларни бошлаган пайтимизда студиямиз портфолиосида Ўзбекистон тарихи давлат музейи бор эди. У ТАТУ “Мультимедиа технологиялари” кафедрасининг доценти Муаззам Ортиқованинг ташаббуси билан магистрлардан бирининг иши учун февраль ойида рақамлаштирилганди. Шартлар ўша – беғаразлик асосида.\n– Бу бизнинг музейни тасвирга олиш бўйича 360 3D форматидаги биринчи ишимиз ҳисобланади. Мен ишлов ерилган фотосуратларни виртуал қобиқда кўрганимда, худди музейда ҳақиқатдан ҳам бўлгандай тассурот қолди. Қачонлардир барча музейларни шундай суратга олиш зўр иш бўларди, деб ўшанда ўйлаб қўйгандим, – дея эслайди тадбиркор.\n«Қачонлардир»ни кутилмаганда карантин яқинлаштирди. Давлат санъат музейи VRonica ўзининг волонтёрлик лойиҳаси доирасида рақамлаштирган илк музейга айланди.\n– Ҳаммадан ҳам биз учрашган музейларнинг раҳбарлари бизни ҳайратда қолдирди, улар 360-технологиялари ҳақида билишар экан ва анчадан бери ўз сайтларида шундай виртуал турларни ташкил қилишни ўйлаб юришган экан. Биз нимани ва нима учун қилаётганимизни ҳамма яхши тушунарди, шу боис бизга ҳар томонлама ёрдам беришди, самимий муносабатда бўлишди. Бу кишини илҳомлантиради ва мотивациялайди!\nКўламли суратга олиш ишларининг ҳаммаси икки киши Акмал Солиҳов ва компаниянинг техник директори Азизбек Ғафуровнинг кучи билан амалга оширилмоқда. Шунингдек ижодий жараёнда Insta360 Pro2 VR-камераси ҳам қатнашяпти, у тасвирнинг юқори сифати (12K 360 3D) туфайли дунёдаги энг яхши камералардан бири ҳисобланади. У “олти кўзли” бўлиб, ҳаммасини бирданига кўргани учун суратга олиш ишларида постановкали чироқ ва бошқа ускуналардан фойдаланилмайди – акс ҳолда у дарҳол кадрга тушади. Бунда HDR технологияси, яъни камера максимал динамик ёритиш диапазони ва деталларни қамраб олиш имконини берадиган учта суратни қилувчи технология биз учун ечимга айланди.\n– Битта фотосуратни қилишга 10-15 дақиқа, унга ишлов беришга эса тўрт баравар вақт кетади. Тасвирларнинг ҳаммасини махсус дастур ёрдамида бир бутун қилиб “тикиб чиқамиз”, кейин ранглар коррекциясига ўтамиз. Суратлар тайёр бўлганидан кейин фототурни Rounde.me онлайн-платформасида йиғамиз, у билан сайтларга турларни ўрнатиш осон. Ҳозирча Азизбек билан уддалаяпмиз – бир кунда 50 тагача нуқтани суратга олишга кучимиз етяпти. Аммо фотосуратлар ҳажми ошмоқда ва уларга ишлов бериш ҳам қийинлашмоқда. Жамоадаги йигитларни ишга жалб этишга тўғри келишини ҳис қиляпмиз, ҳозир улар асосан тижорат лойиҳалари билан шуғлланяпти, – дейди Акмал Солиҳов.\nVRonica – хусусий компания, унга ҳам бошқа компаниялар каби карантин режимида фаолият кўрсатиш жуда қийин бўлмоқда. Нега музейлар билан беғаразлик асосида ишлашга қарор қилингани ҳақида сўрамасдан иложим йўқ.\n– Мен жамоага “Келинглар музейларни бепул суратга оламиз” деб айтганимда, албатта тушунмовчиликка дуч келдим. Бу табиий ва мантиқий ҳолат, яунки биз – стартапмиз, бизда хайрия учун молиявий “ёстиқ” йўқ. Бунинг устига бу билан келгусида олишимиз мумкин бўлган эҳтимолий буюртмани йўқ қилаётган бўлишимиз мумкин – битта катта музей бўйича буюртма прайсга кўра ўртача 15 млн сўмга яқин турган бўларди. Аммо шу билан бирга, умидларга, бой берилган манфаатга қарамасдан баҳамлашишни билиш кераклигига ишонаман. Бирор эзгу ишни қилиш имкониятини излаш ички маданиятнинг бир қисмига айланиши учун компаниямиз ушбу одатни аввал бошиданоқ ўзлаштириб олишини истайман. Бутун дунёда карантин даврида машҳур музейлар бепул виртуал турларни очган, бизда эса очиш учун ҳеч нарса йўқ. Шу боис айни дамда иккала муаммони ҳам ҳал қиляпмиз: виртуал турлар яратяпмиз ва барча хоҳловчилар учун улардан фойдаланиш имконини тақдим этяпмиз. Маълум бўлишича одамларда бунга эҳтиёж бор экан, масалан, тарих музейига 4000 дан ортиқ марта виртуал ташрифлар қайд этилди, – дейди Акмал Солиҳов.\nТадбиркор на интернет-фойдаланувчилардан, на ўзидан музейларга қизиқишни кутмаганди:\n– Охирги марта музейда ўтган йил декабрь ойининг охирида бўлгандим. Вокзал ҳудудидан посилка олиб кетаётгандим, ёнимда ўғлим бор эди, у поездларни томоша қилишни истаб қолди. Шу тариқа биз Темир йўл техникаси музейига бориб қолдик, унда фақат ўзимиз эдик. Лойиҳа устидаги ишлар менинг музейларга зерикарли бир жой сифатидаги муносабатимни ўзгартирди. Абдулла Қаҳҳор уй-музейи, амалий санъат музейидан катта таассурот остидаман, улар сайёҳлар орасида жуда оммабоп экан, афсуски бу музейда ҳеч қачон бўлмаган эканман. Карантин тугаганидан кейин музейларга муносабатимни ўзгартираман, кейинги сафар пиццерия ўрнига оилам билан музейларга бораман, ўғлимга бу гўзалликни кўрсатаман.\nАкмал Солиҳовнинг фикрича, VR-турларнинг пайдо бўлиши музейларга қилинадиган реал ташрифлар сонини оширади. Шунингдек виртуал экспозициялар пойтахтаг келиш имкони мавжуд бўлмаган вилоятлардаги мактаб ўқувчилари ва талабаларга ёрдам бериши мумкин.\nТадбиркорнинг айтишича, унга пойтахтдан ташқаридаги диққатга сазовор жойлар ва бошқа аҳамиятли объектларни суратга олиш бўйича сўровлар тушмоқда.\n– Агар битта жамоа ёки бир хил ускунага эга 2-3 та жамоа ишласа, лойиҳа билан бутун мамлакатни қамраб олиш учун жуда кўп вақт талаб этилади. VR-камералар жуда қиммат туради, шу боис бепул масштаблаштириш имкони бўлиши даргумон. Тадбиркор сифатида ҳар доим Win-Win моделларни излайман. Эҳтимол биз лойиҳага ҳомийларни жалб этишнинг, грантлар олишнинг уддасидан чиқармиз. Эҳтимол улар бордир, аммо бу ҳақда жуда камчилик билади, – дейди Акмал Солиҳов.\nУнинг сўзларига кўра, музейларнинг кўпчилигида реконструкция ишлари режалаштирилган. Бу пайтда улар ёпиқ бўлиши мумкин. Ана шундай пайтда виртуал турлар музейга жисмоний келишнинг ўрнини тўлиқ босиши мумкин.\n– Бу масалага эътибор қаратиш вақти етиб келди, – деб иҳсоблайди тадбиркор. – Музейлар ташриф буюрувчиларни қизиқарли экспозициялар, инфосабаблар, замонавий технологиялар ва контент ёрдамида фаолроқ жалб этиши керак. Дунёда оммабоп бўлган нарса, бизда ҳам шунга айланиши зарур.


4 августа, 2021, 05:21\nТеги:Элдор Шомуродов | Рома | Италия | Женоа | А Серия\nҲамюртимиз янги клубининг совринларга эга чиқишида ёрдам бермоқчи.\n“Рома” оиласининг бир бўлагига айланган ҳамюртимиз Элдор Шомуродов шу йўл орқали фаолиятида яна бир жиддий қадамни ташлади.\nҲамма жойда унинг Жозе Моуриньо қўли остида тўп суриш бахтига муяссар бўлгани ҳақда ёзмоқдалар. Футболчимиз янги клубидаги машғулотларини бошлаб юборди.\nРимликлар Элдорни кеча расман таништирганларидан кейин, кутилганидек, дарҳол клуб расмий сайти ҳамюртимиздан дастлабки интервьюни олди.\n- Элдор Шомуродов, сиз “Рома” ўйинчиси сифатида ўтирибсиз. Бу нимага ўхшайди?\n- Аввало, шуни айтишим керакки, айни пайтда бироз ҳаяжонланяпман. Мен учун бу олдинга ташланган катта қадамдир. Ўз ўйинимни кўрсатган ҳолда мухлисларни қувонтиришга ҳаракат қиламан.\n- Сиз Италиядаги дастлабки дебют мавсумингиздаёқ “Женоа”даги ўйинларингиз билан барчада илиқ таассурот қолдира олдингиз. Энди сиз ўз олдига катта мақсадларни қўя оладиган клуб сафига қўшилдингиз. Нимадан умид қиляпсиз?\n- Ҳа, мен учун бу А сериядаги дебют мавсум эди. Ўзимдан яхши таассурот қолдириш учун ҳаракат қилдим. Шу вақт давомида ўз ўйиним билан ҳаммада яхши фикр уйғотиш ҳаракатида бўлдим. Албатта, бир қанча вазифаларни яхши бажарганимни, шунинг акси ўлароқ, айрим масалаларда бироз қониқарсиз ҳаракат қилганимни ўзим жуда яхши биламан. Аммо ўзимнинг А сериядаги илк мавсумимдан қониқиш ҳосил қилдим, дея оламан.\n- Мавсумнинг иккинчи ярмида ўз статистикангизни анча яхшилай олганингиз рост. Қандай ўйлайсиз, шундай даражада тўп суришингиз сабаби нимага бориб тақалади?\n- Дарҳақиқат, бу менинг Италиядаги илк мавсумим эди. Ҳаммасига кўникишим учун вақт керак бўларди. Афтидан, бунинг сабаби муҳитга кўникканимдан бўлса керак. Айнан шу жиҳат ўйинимдаги ўсишнинг асосий сабаби, деб ҳисоблайман. Қолаверса, мен жамоанинг ўйинига мослаша олдим. Ўз навбатида, рақибларнинг ўйини борасида ҳам етарлича маълумотга эга бўлиб олгандим. Шу сабабдан, мавсумнинг иккинчи ярмида ўйинимни анча яхшилаб олган бўлсам керак. Нега деганда, мен энди майдонга тушганимдан сўнг, қандай ўйнашим кераклиги ва қандай йўл тутиш яхши бўлишини теран ҳис қилишга тушдим.\n- А серияда сизни ҳаммасидан кўра, нима кўпроқ ҳайратга солди?\n- А серияда мени ҳаммасидан ҳам кўра, ўйин сифати юқори эканлиги ҳайратга солди. Ўзим қарши ўйнаган жамоаларнинг даражаси ҳам мақташга арзигулик. Яна мени ҳайратга солган нарса ўйиндаги шиддат бўлди.\n- Нима деб ўйлайсиз, Россиянинг “Ростов” клубида ўйнаганингизга таққослаганда Италияда қай даражада ўзгара олдингиз?\n- Ўзимга баҳо беришим жуда қийин. Бу ишни яхшиси мутахассислар ва ишқибозларга қолдириш керак. Ўйлайманки, ўйинимга энг холис баҳони ишқибозлар бера олишади. Шунингдек, вақт ўтиб бориши билан ўз ўйинимни кучайтирган ҳолда клубга иложи борича максимал даражада фойда келтира олишим мумкинлигини ҳам ҳис қиляпман.\n- “Рома”даги асосий мақсадларингиз нималардан иборат?\n- Энг аввало, жамоамнинг соврин ва унвонларга эга чиқишига ёрдам бермоқчиман. Ўз навбатида, шу билан бирга дуч келиши мумкин бўлган муаммоларни бартараф этишга интиламан. Бу масалада бор кучимни ишга солишга ваъда бераман. Мен янада шаклланиш учун бор куч-ғайратимни кўрсатишга бел боғладим.\n- Ўтган вақт давомида ҳужум чизиғининг турли позицияларида ўзингизни синаб кўришга улгурдингиз. Сизга ҳаммасидан кўра, қайси роль кўпроқ маъқул келади, деб ўйлайсиз?\n- Ростини айтсам, менга майдоннинг олди қисмида ва қайси нуқтасида бўлишидан қатъи назар, ҳужум қилиш ёқади. Бундай паллада менга қайси позицияда бўлишнинг қизиғи йўқ. Истак бўлса, майдон марказига қайтиб ярим ҳимоячилар ёки қанотларда ҳаракатланадиган ҳимоячилар билан ўрин алмашишим ҳам мумкин. Мен учун ҳаммасидан кўра, ҳужум қилиш кўпроқ ёқади. Ҳужум чизиғида ўзимни қулай ҳис қиламан.\n- Хизматингизга бошқа клублардан ҳам қизиқиш йўқ эмасди. Нима сабабдан айнан “Рома”ни танладингиз?\n- Ҳаммасидан ҳам кўра, “Рома”нинг Италиядаги энг яхши клублардан бири ҳисобланиши қарор қабул қилишимда асосий ролни ўйнади. Шунингдек, мени ўзига жалб этган яна бир қатор ижобий жиҳатлар ҳам бор. Яна такрорлайман: кўп нарса...мен мухлисларнинг “Рома” учун қандай жон чекишларини кўрдим. Боз устига авваллари “Рома” иштирокидаги кўплаб учрашувларни томоша қилганман. Шу сабаб, клуб ҳақида етарлича маълумотга эга бўлганим учун уни танлашни маъқул кўрдим. Ҳаммаси жуда тез рўй берди. Улар мени сотиб олишни истаганларини бу масалада тез ҳаракат қилганликлари билан исботлаб бера олдилар. Ўз навбатида бу ҳолат ҳам якуний қарор қабул қилишимда ижобий ҳолатлардан бири вазифасини ўтади. Энди эса мана “Рома” ўйинчиси сифатида қаршингларда ўтирибман. Ўтишимнинг иккинчи сабаби шундан иборатки, доим юқори мақсадларни кўзлайман. Шундай экан, бу танлов мени ҳар томонлама қаноатлантирди.\n- Сиз “Рома” тарихида клуб шарафини ҳимоя қиладиган ўзбекистонлик илк футболчига айландингиз. Бу орқали юртингиздаги бошқа футболчилар учун ҳам қайсидир маънода йўл очиб бердингиз...\n- Ҳа, мен “Рома”дек клуб сафида ўз мамлакатим шаънини кўтара олишим мумкинлигидан сўз билан таърифлаб бўлмайдиган даражада ғурурланаман. Шунингдек, мени бугунги кунда юртимдаги қанчалик кўп мухлислар қўллаб-қувватлаб келишларини яхши биламан. Яна шуни айтишим керакки, Генуяга келган пайтимдаёқ, ишқибозлар мени дадилроқ ўйнашим учун зўр бериб қўллаб-қувватлашга тушгандилар. Энди катта клуб учун ўйнашни бошлаганимдан сўнг, мухлисларнинг далдаси олдингидан ҳам кўра кўпроқ бўлишини ҳис қилиб турибман. Бир сўз билан айтганда, бу мен учун улкан шарафдир.\n- Ва сўз охирида мухлисларга нималар дейишни истаган бўлардингиз?\n- Барча мухлисларга ўзимнинг энг илиқ тилакларимни билдириб ўтишни истайман. Жамоани қўллаб-қувватлашда ва бизга ишонишда давом этинглар! Ўз ўрнида биз сизларни бахтиёр қилиш учун майдонга тушгандан сўнг, қўлимиздан келган барча ишни қилишга ваъда берамиз.


Менда таклиф бор: Автобуслар қатнови яхшилансин | "Адолат" СДП\nҲар куни йўловчи ташувчи жамоат транспортларида ишга қатнайман. 36 кишилик ўриндиғи бор автобуслар ҳар доим одамлар билан гавжум бўлади. Гохо шу қадар зич бўлади-ки, нафас олишга қийналасан. Ҳайдовчи ва кондуктор 2 сантиметр жой қолиб кетса ҳам автобусга одамларни олаверади. Бундан баъзи кишиларнинг асаби таранглашади. Чунки улар орасида ҳар хил инсонлар: катта ёшли қариялар, ногиронлар, ёш бола етаклаган оналар, бемор инсонлар ҳам бўлиши мумкин. Ҳайдовчидан автобусга бунчалик кўп одамлар олишининг сабабини сўрасам: “Бу хусусий, ўзимга тегишли бўлган автобус, ёқмаса чиқманг”, дейди.\nБу гаплардан сўнг ўйланиб қолдим. Нахот, инсонлар демократия, эркинлик, ўз мулкимни хоҳлагандай тасарруф этаман деб фуқароларга жабр қилишаётганлигини билишмайди. Ўз мулкини эркин тасарруф этиш бошқа, мулкдан фуқароларга хизмат кўрсатиш учун фойдаланишда қоидаларга амал қилиш бошқа. Агар эътибор берилса, аксарият жамоат транспортларига йўловчи ташишнинг сонлари кўрсатилган ҳужжат илова сифатида ёпиштириб қўйилади. Шундай бўлишига қарамасдан бу кўрсаткичга амал қилинмаслиги одатий ҳолга айланган. Ишга, ўқишга шошаётган инсонлар ночор ана шундай тиқилинч автобусларда кетаверишади-да. Ахир бунинг йўлини қилса бўлади-ку. Шунчаки ёқилғи ва вақтни тежаб, кўпроқ даромад олиш учун ўзларини хусусий автобуснинг эгалари қилиб кўрсатадиган ҳайдовчилар бу оддий қоидага амал қилмайдилар. Натижасини эса ўзингиз кўриб турибсиз. Ҳар куни йўлларда турнақатор бўлиб ўтадиган автобусларнинг ичи одамлар билан лиқ тўла. Унда эса бақириб-чақирган, кайфияти бузилган одамларнинг қиёфасини кўрасиз.\nФуқароларимиз манфаатини биринчи ўринга қўювчи, ҳар бир ишда адолат мезонларига амал қилувчи Ўзбекистон “Адолат” СДПнинг бўлғуси сайловолди дастурида бу масалага ҳам эътибор қаратилса, халқимиз учун фойдали амал бажарилган бўлар эди.


Аёл ишласа, ҳаддидан ошадими?\nТеглар: Иш, Аёл, Она, Эр-хотин, SUGDIYONA\nДобавлено: 09.01.2017, 15:11\nАёл жамиятда ўз ўрнини топса ва қилган ишига яраша моддий манфаат кўрса, у ўзидан қониқиш ҳис қилади, хажаратларини қоплай бошлайди, оиласининг бирор корига ярайди, рўзғорнинг бир учини кўтаради, билими, малакаси ва ўзига бўлган ишончи ортади. Лекин оила бошлиғи бўлган эркаклар кўпинча бу гапни маъқуллашмайди: аёл киши ишласа, ҳаддидан ошар эмиш, димоғи баландлашиб, овози жаранглай бошларкан, агар турмуш ўртоғидан кўпроқ пул топса, менсимай қўяркан. Баъзи оилалардаги муносабатларга кўзгу тутсангиз, оилада эркак ва аёл вазифалари алмашиб қолганини, икки ўртадаги мувозанат йўқолиб, эр ва хотин бир-бирини писанд қилмай қўйганини кўрамиз.\n«Келиним ўғлимни менсимайди»\nМаҳфират ая, 60 ёш: — Ўғлим билан келиним иккиси севишиб турмуш қуришган. Икки фарзанди бор. Ўғлим тадбиркорлик билан шуғулланиб, егани олдида, емагани ортида бўлиб яшаган пайтлари келиним учун ўғлимдан яхшиси йўқ эди. Бироқ ўғлим яқин дўстига ишониб, «катта иш бошлаймиз» деб бор сармоясини бефойда бир ишга тикди-ю, ишлари орқага кета бошлади. Шундан бери ҳар хил ишнинг бошини ушлаб кўраяпти, омади ҳеч юришмайди. Келиним ҳамиша катта еб, катта гапириб ўргангани учун сал етишмовчилик бўлиб қолса, чидолмайди. Қарз-қурс қилиб бўлса ҳам кийим-кечак, керакмас буюмлар сотиб олаверади. Ишга чиққанига эндигина бир йил бўлди, ойлик маошини фақат ўзига сарфлайди. Насиҳат қилсам, ёқмайман. Рўзғор харажатларини бутунлайича мен ва турмуш ўртоғим эплай оламиз. Эр-хотин икковининг уруши болалар тарбиясига таъсир қилади, деб қўрқаман.\nЛола, 33 ёш: — Турмуш қурганимизга 10 йилдан ошди. Хўжайнимнинг яхши ва ёмон кунларида ёнида бўлдим, иложи борича уни қўллаб-қувватлашга ҳаракат қилдим, оилага фойдам тегиши учун ишга ҳам чиқдим. Лекин қайнота-қайнонамнинг ёрдамию менинг пул топишим унга ёқиб қолди, тепса-тебранмасга айланди. Кун бўйи уйда ўтиради, бирор ишга жойлаб қўйсак, «Мен раҳбар бўлганман, бировнинг қўлига қараб, қачон ойлик бераркан, деб кутиб ўтиришга тоқатим йўқ», деб дарров бўшаб олади. Ота-она ўғлини йўлга солиш ўрнига кун бўйи мени унга ёмонлаб ўтиришади. Худди мен кўчада ўйнаб юргандек. Болалар катта бўлаяпти, харажатлари кўпайиб боряпти. Қайтона-қайнонамдан боламнинг пайпоғи, расм дафтари учун пул сўраб ўтирмайман-ку! Оилавий келишмовчиликлар туфайли асабларим қақшайдиган бўлиб қолди, мен ҳам ҳаётга бир марта келаман, нима қилсам, аввалги ғайрати ўзига қайтаркан? Агар ишламасангиз, сиз билан ажрашаман деб қўрқитсаммикан?\nКўзгу нима дейди? Маҳфират ая кўпни ва узоқни кўргани учун ўғлининг бугунги омадсизлигини вақтинчалик, деб билади. Ундаги хотиржамлик ана шундан. Бироқ ўғилнинг кибрли дангасага айланиб бораётганини хаспўшлаб бўлмайди. 60 ёшдан ошиб ҳам соғлигингиз, ўз тинчлигингизни ўйламай, кап-катта ўғлининг қўлига пенсиясини тутқазиб яшашни тўхтатишингиз керак. Келиним ўзгариб қолди, деяпсиз. Албатта, ўғил билан бирга келин ҳам улғайяпти. У бу оиланинг барча икир-чикирларини ёддан билиб, қайси вазиятда нима қилиш ва нима дейишни аллақачон ўзича ҳал қилиб бўлган. Ўғилнинг ўрнига ҳамма муаммони ҳал қилаверсангиз, унинг ўрнидан туриб, ҳаракатга келиши учун ҳеч қандай сабаб топилмайди-да! «Ишга чиққандан кейин хотинингни тили чиқиб қолди» деяверсангиз, ўғлингизнинг муаммолари баттар чигаллашади. Келинингиз билан ҳамкорга айланинг, ахир у ўз оиласи ва эрига ёмонлик тиламаслиги аниқ-ку! Ота-она ва рафиқа бирлашса, ўзига бўлган ишончи сўнган эркакни яхши ишларга илҳомлантириб, оёққа турғазиши мумкин!\nЛола, эркакнинг омади унга умрининг охиригача ҳамроҳлик қилади. Ташвишга тушаётганингиз ўринли, аммо оила устуни бўлган эрни кўпчилик олдида, айниқса, ўз болалари ва ота-онаси олдида ҳар хил гап-сўзлар билан ерга уриб, ҳеч нимага эришмайсиз. Қанча меҳнат ва хизмат қилманг, ҳатто эрингиз шундай муомалага муносиб бўлса ҳам қайтона-қайнонангиз сизни оқламайди, кейинчалик эса гапингизга қулоқ осмайдиган, айбингизни юзингизга соладиган, отасини ҳурмат қилмайдиган фарзандларингиздан нолиб юрасиз. Қўйинг, ундан кўра ойижонингиз ва дадажонингизга маслаҳат солиб, турмуш ўртоғингиз ўзи нима хоҳлаётганига қараб, унга кўмаклашинг. Жанжални камайтириб, юракни кенг қилинг. Истаган одамингиздан сўраб кўринг, ҳар бир эркакнинг ҳаётида мана шундай иқтисодий инқироз палласи бўлади ва буни турмуш синови деб қўйибди. Агар шу «мушт»га чап берсангиз, кўп йиллик севгингиз, оилангизни асраб қоласиз.\n«Ойим дадамни ҳурмат қилмайди»\nМафтуна, 15 ёш: — Икки укам бор. Ойим бозорда кийим-кечак сотади. Дадам эса икки кун боғчада, икки кун мактабда қоровул бўлиб ишлайди. Дадам кечаси ухламагани учун кундузи уйда дам олади. Ойим эса ишдан кела солиб, дадамни ишёқмас, дангаса, ҳамма ерни ёйиб ўтиради, ишида бир ухласа, уйида яна бир ухлайди, деб беҳурмат қилади. Авваллари онам унақа эмасди, отам ишдан келганида чиройли қилиб дастурхон ёзарди, кийим-кечагини озода сақларди. Ҳозир эса маҳалла, кўча-кўйда бемалол ёмонлаб ташлайверади. Дадам эса жуда яхши инсон, бизни мақтаб-эркалайди, ҳеч қачон қаттиқ гапирмайди.\nНаргиза, 38 ёш: — Эрим оиланинг катта ташвишлари билан қизиқмайди, Ҳамма югур-югурлар менинг бўйнимда. Қачон қарама, «Мен кечаси ухламаганман» деб, ўзини аягани-аяган. Ахир у эркак киши, орзу-хаваслар билан яшаса, шунга яраша ҳаракат қилса, бўлмайдими? Топган маоши ҳеч нарсага юқ бўлмайди, қоровулликни йиғиштириб, менга қарашса, иккаламиз бозорда савдо қилсак, оғиримиз енгил бўлармиди? Болаларим дадасига ён босади, улар менинг асабларим ва чарчоғимни ҳис қилмайди-да. Кўпчилик бозорда юриб, характеринг ўзгариб кетди, дейди. Эркак каби ишлаш кимни ўзгартирмайди, дейсиз!\nКўзгу нима дейди? Мафтунахон, ёш бўлишига қарамай, ота-онасининг ҳар иккисини яхши кўрувчи, ҳаётнинг синовларига, оиланинг муаммоларига жавоб топмоқчи бўлаётган, қизалоқ, балли сизга! Сиздан нима талаб қилинади? Онангизнинг ёмон гап-сўзлари таъсирига берилманг, ота-онангиз — катта одамлар, улар албатта, яхши бир ечимга келишади. Ўйлаб кўрсангиз, онангизга ҳам қийин, отангизга ҳам осонмас. Уларнинг бирортасига тарафкашлик қилишингиз шарт эмас. Уй ишларини ўз вақтида қилиб, онангизга ёрдамлашсангиз, ош-овқат, кийим-кечак ювишни унинг қўлидан олсангиз, укаларингизнинг дарсларига кўмаклашсангиз, онангизнинг кўнгли ёришади. Наргиза, сотувчилик бўладими ёки қоровуллик, ҳеч қайси бир иш осон эмас! Тунги вақтда ишлаш, ўзининг иссиқ уйи, ҳаловатидан кечиб, масъулият ва жавобгарликни ҳис қилишнинг ҳам ўзига яраша қийинчилиги бор. Тўғри, сиз даромадингизни кўпайтиришни, дейлик, уйингизни таъмирлатишни, болаларингизга янада яхши шароитни яратиб беришни, машина олишни орзу қилаётгандирсиз. Баъзи эркакларда ана шундай иштиёқ ва ғайрат ҳисси камроқ бўлади. Ташаббусни қўлга олинг-у, бироқ маслаҳатлашиш ва ишонишни унутиб қўйманг. Эркаклар ҳам бир фарзанд каби, уларга ишонсангиз, дўсти бўлсангиз, сиздан узоқлашмайди, гапингизга кўнади. Уй, бу — бозор эмас, унда олди-сотди қилмайсиз, лекин ўхшаш жиҳати ҳам бор: берилганга яраша оласиз. Ўзингиз гувоҳсиз, болаларингиз сизга эмас, дадасига суянаётганидан билаверинг, гап кимнинг қанча топишида эмас, меҳрингизни яқинларингиздан дариғ тутманг!


6 маҳсулот ўйлаганимиздан кўра фойдалироқ | LifeHaq.uz\nСоғлом овқатланиш мавзуси атрофида юзага келган кўплаб уйдирмалар орасида ҳақиқатдан ҳам фойдали ёки зарарли егуликларни аниқлаш қийин бўлиб қолди. Аксарият маҳсулотлар умуман айбсиз айбдорга айланди: соғлом турмуш тарзи тарафдорлари улардан бош тортади. Лекин бу нотўғри. Аслида кетчуп, макарон ва шоколад кўпчиликнинг фикрига акс равишда фойдали экан.\nКартошка тўғри овқатланиш ва озиш йўлидаги таомномадан чиқариш зарур бўлган маҳсулотлар рйўхатида кўпинча тилга олинади. Албатта, ҳар куни катта ликопчада қовурилган картошка есангиз, вазнни йўқотишга умид қилмасангиз ҳам бўлади. Шунга қарамай, картошка одамлар айтганичалик ёмон эмас.\nБу сабзавот сув мувозанатини сақлаш ҳамда миянинг кислород билан таъминланишини яхшилайдиган калий манбаидир. Ўртача ҳажмдаги картошка таркибида калийга бўлган кундалик эҳтиёжнинг 20 фоизи мавжуд. Бу элементни максимал миқдорда олиш учун картошкани пўсти билан пиширилган ҳолатда истеъмол қилинг. Табиийки, аввал сабзавотни яхшилаб ювиш даркор.\nКартошка таркибида мавжуд клетчатка, С ва В6 витаминлари холестерин миқдорини камайтиришга ёрдам беради. Шу боис, картошкани пўсти билан ейишни ёқтирадиганлар томирлари ва юрагидан ҳавотир олмасалар бўлади.\nБу борада тўғри овқатланиш тарафдорлари қисман ҳақ. Одатдаги тушлик ўрнига мунтазам равишда шоколадли батонча ейилса ёки ҳар куни сутли шоколад плиткаси истеъмол қилинса, организм сизга раҳмат демайди. Сутли шоколадни аччиғига алиштиринг. Бу шоколад унча ширин бўлмаса-да (кимга қанақа), аммо жуда фойдали.\nБиринчидан, шоколад истеъмоли юрак-томир тизими касалликлари юзага келиши хавфининг олдини олади: теобромин ва катехин томирларнинг ҳолатига ижобий таъсир кўрсатади. Шоколад таркибида қирилган какао қанча кўп бўлса, шунча яхши. Бу борада аччиқ шоколад сутлисидан афзалроқ, оқ шоколадни эса умуман жиддий қабул қилманг.\nИккинчидан, таркибида юқори миқдорда флавоноидлар бўлган шоколад теримизни ультрабинафша нурларининг таъсиридан ҳимоялайди. Албатта, бу қуёшдан ҳимояловчи воситаларни унутиб, кун давомида пляжда ётиш мумкин дегани эмас. Бироқ, шоколадни виждон азобисиз таомномага киритиш учун яхши баҳона бор.\n“Кофеиндан воз кечинг”, – дейдилар бизга соғлом турмуш тарзи ихлосмандлари. “Қаҳва эмас, чой ичинг”, – дея ёзилади тўғри овқатланиш ҳақидаги интернет-нашрларда. Ушбу ичимликка қаршиларнинг фикрига қўшилишга шошилманг.\nТадқиқотлар қаҳва истеъмолини тери саратонининг бир тури ҳисобланган базалҳужайрали карцинома хавфини камайтириш билан боғламоқда. Шунингдек, қаҳва жигар учун фойдали: кунига икки финжон қаҳва цирроздан ҳимоя қилади.\nҚаҳва дофамин ишлаб чиқарилиши ҳисобига тушкунликка қарши курашишга ёрдам бериб, иккинчи турдаги диабет пайдо бўлишининг олдини олади. Хўш, асослар етарлими? Фақат унутманг, ҳамма нарсанинг меъёри яхши.\nБир қарашда сариёғ мутлақо носоғлом егуликнинг тимсолидир. Турган-битгани ёғ, фойдали ҳеч нарса йўқ. Лекин сариёғдан воз кечишга шошилманг, у уйлаганингиздан яхшироқ.\nСариёғ таркибидаги А витамини кўриш, моддалар алмашуви ва жинсий органлар синтези учун муҳимдир. Бу витамин ёғда эрувчан ҳисобланади, шу боис сариёғ унинг манбаи сифатида ажойиб танлов.\nСариёғ Е (иммунитетни мустаҳкамлайди), К (кальций сўрилишида иштирок этиб, буйраклар ишлашига ёрдам беради) ва D (саратон ва юрак-томир касалликлари профилактикаси учун муҳим) витаминларига бой. Бу витаминларнинг ҳаммаси ёғда эрувчан. Демак, сариёғ ейиш керак.\nОвқатланишига катта эътибор берадиганлар учун яна бир даҳшат манбаи. Иссиққина макарон солинган ликопча – ахир бу ҳақиқий калориялар конику. Эҳтимол ҳаммаси бунчалик қўрқинчли эмасдир?\nБунда макаронлар танловига аҳамият бериш керак. Буғдойнинг қаттиқ навларидан тайёрланган макарон яхши ҳазм қилиш учун зарар бўлган клетчаткага бой. Клетчатка ҳаттоки озишга ҳам ёрдам беради: у тўйиш ҳиссини узоқ вақт таъминлагани боис, тушликда ейилган макарон кечки таомгача оч қолмаслик имконини беради. Бундан ташқари, сифатли буғдойдан тайёрланган макарон қонда қанд миқдори ўйнашига йўл қўймайди.\nБошоқлилардан тайёрланган макарон таркибидаги фолий кислотаси (В9 витамини) ҳомила яхши ривожланиши учун зарур. Эркаклар учун ҳам бу витамин фойдадан ҳоли эмас: у сперматозоидлар ишлаб чиқарилишига ёрдам беради.\nВа ниҳоят, селен. Бу унсур моддалар алмашувида иштирок этиб, қалқонсимон без ва иммунитет тизими фаолиятини ҳимоя қилади. Бошоқлилар асосида тайёрланган макарон – селеннинг яхши манбаи бўлиб, уни мунтазам таомномага қўшиш мумкин.\nАгар семириб кетишдан қўрқсангиз, ёғли ва тўйимли қайлалардан воз кечинг. Уларнинг ўрнига макаронга бироз сифатли кетчуп қўшинг.\nТўғри овқатланиш мухлисларида ёнғоқни мунтазам истеъмол қилишга қарши иккита асосий баҳона мавжуд: гўёки, улар жуда калорияга бой ва ёғли экан. Шундай бўлса ҳам, ёнғоқларни таомномадан умуман чиқариб ташлаш керак эмас.\nЁнғоқлар, бу – клетчатка ва оқсил. Клетчатка яхши ҳазм қилиш учун керак бўлса, оқсил организмнинг нормал ишлаши учун зарур бўлган қурилиш ашёсидир. Бодом ва фундук таркибида иммунитетни мустаҳкамлаб, мияни кислородга тўйинтирадиган Е витамини сероб. Бундан ташқари, бодом ичак микрофлораси учун фойдали.\nОддий ёнғоқ мия учун яхши бўлса, ерёнғоқ эса юрак-томир тизими муаммоларининг олдини олишга ёрдам беради.\n28/01/2021 08:45:00 32 0 Манба: lifehacker.ru


Ўзбекистонда 5 май куни кузатиладиган об-ҳаво маълумоти эълон қилинди – Bugun.uz\nЖамият - 7:07 · 05.05.2022\nЎзбекистонда 5 май куни кузатиладиган об-ҳаво маълумоти эълон қилинди\n«Ўзгидромет» 5 май куни республика ҳудудларида кузатиладиган об-ҳаво маълумотини эълон қилди.\nТошкент шаҳрида ҳаво ўзгариб туради, қисқа муддатли ёмғир ёғиши, момақалдироқ бўлиши мумкин. Шамол ғарбдан 5–10 метр/секунд тезликда эсади. Ҳарорат кечаси 15–17 даража, кундузи 27–29 даража бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб шарқдан 7–12 метр/секунд тезликда эсади. Ҳарорат кечаси 12–17 даража, кундузи 23–28 даража бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ғарбий шамол йўналишини ўзгартириб шарқдан 7–12 метр/секунд тезликда эсади. Ҳарорат кечаси 12–17 даража, кундузи 25–30 даража бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шамол ғарбдан 7–12 метр/секунд тезликда эсади. Ҳарорат кечаси 13–18 даража, кундузи 24–29 даража бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шамол ғарбдан 7–12 метр/секунд тезликда эсади. Ҳарорат кечаси 15–20 даража, кундузи 28–33 даража бўлади.\nАндижон, Наманган ва Фарғона вилоятларида ҳаво ўзгариб туради, баъзи жойларда қисқа муддатли ёмғир ёғади, момақалдироқ бўлиши мумкин. Шамол ғарбдан 7–12 метр/секунд тезликда эсади. Ҳарорат кечаси 12–17 даража, кундузи 25–30 даража бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шамол ғарбдан 7–12 метр/секунд тезликда эсади. Ҳарорат кечаси 8–13 даража, кундузи 13–18 даража бўлади.


11 August 2017 - 7:00\nБарчаси 2… йил апрелнинг ўрталарида бошланди.\nРўзғор тебратиш мушкуллашган ўша йилларда Баҳром Олмаотада ишлаётганди. Бажарадиган иши Душанбега жўнатиладиган буғдой ортилган вагонларни назорат этишдан иборат эди. Таъминотчилар оғайнилари бўлгани сингари, буюртмачилар ҳам яқин кишилари эдилар. У томонларни муросага келтириб, икки ўртада ризқ терарди. Икки-уч ойда бир марта болалари бағрига келиб кетарди.\nОнамнинг ўлгани менга ярашди, супрадаги унни итлар талашди, деганларидек, ошкоралик тасодифи билан ҳукумат бошига келганлар давлатчилик илдизларига болта уриб, келажакка зарба берардилар. Бир-бирлари билан чамбарчас боғлиқ туронликлар буни англашга қодир эмасдилар. Ҳукумат бошидагилар Ошкоралик баҳонасида Аллоҳ инъом этган олий неъмат – Ҳурлик ва Озодликнинг бўғзига пичоқ тортиш билан овора эдилар.\nБаҳорнинг фараҳбаш кунлари эди. Тошкентга келган Баҳром машинасини кўчага ҳайдаб чиқди. Катта кўчага қайрилиб, уч юз қадам юрмасдан, бекатда турган танишини кўриб, тўрмизни босди. Машинага яқинлашган аёл:\n– Кўкчага олиб бориб қўясизми? – деб сўраганда, у:\n– Ўтиринг, Нозима опа! – деди.\nОрқа ўриндиққа ўтирган аёл ажабланди.\n– Ука, кечирасиз, сизни танимаяпман! – деди.\nУнинг қизи билан Баҳромнинг кенжа ўғли бир синфда ўқирди. Ўтган йили, ота-оналар мажлисида учрашганларида, улар танишиб қолгандилар. Аёл ҳам бухоролик эди. Кўчиб келгунча, институтда дарс берганди. Товламачилик айби билан бир неча бор қамалган эри, субутсизлиги билан отнинг қашқасидай вилоятда танилганди. Шу туфайли аёл оиласини Тошкентга кўчиришга мажбур бўлганди. Баҳром унинг эрини кўрмаган бўлса-да, Қайим гаранг хусусида кўп эшитганди. У, шаллақилиги боис, қамоқхонада калтак еявериб, қулоқларига нуқсон етганди. Мосламасиз деярли эшитмасди.\nБаҳром ўтган йил ота-оналар мажлисида учрашганларини эслатди.\n– Э, эсладим, ҳамшаҳар! Исмингиз Икром эмасмиди? – деркан, Нозима Мунис хотирасидан шикоят қилди.\nБир йил кўришмаганларини ҳисобга олганда, бу табиий ҳол эди. Ўшанда беш дақиқа суҳбатлашгандилар. Бундай ҳолатларда камдан-кам кимсалар бир-бирларини эслаб қолишлари мумкин эди.\n– Исмим Баҳром, адашдингиз, Нозима опа! – деди Баҳром.\n– Энди эсладим, Нуритдиннинг отасисиз, тўғрими?\n– Шикоят қилганингиз каби хотирангиз ёмон эмас экан!\nБир-бирларини эслагач, муносабатлар илиқлашди. Турмуш ташвишларидан бошланган суҳбат, ким нима билан шуғулланяпти, деган мавзуга тақалди.\n– Ўқитувчилик билан рўзғор тебратиб бўлмайди. Ҳамма қатори, киракашлик қиляпман, опа! – деди Баҳром сайр этиш учун кўчага чиққан бўлса ҳам.\nОлмаотадаги фаолияти тўғрисида лом-мим демади.\nНозима Мунис жонланиб қолди.\n– Мени тўрт-беш кун у ёқ-бу ёққа олиб юрмайсизми? Кўчадан топаётган пулингизни мен ҳам берардим! – деди у.\nТилидан илинган Баҳром, “йўқ”, дея олмади. Бир ҳафтага бўлсаям, у бекорчи эди. Қимирлаб турса, пул бўларди.\n– Бензин қиммат бўлиб кетган, қийналиб қолмасмикансиз?\n– Йўқ! – деди у. – Шу кунларда ишларим юришиб, турипди. Яқинда ширкатимизга расман рухсат тегди. Хорижга ишга жўнатиш билан шуғулланяпман. Сиз ўйлагандан кўра икки баробар кўп пул сарфласам ҳам, киракашга ялчимаяпман. Бир-биримизни қўлласак, ёмон бўлмасди.\nБаҳром, “учарлар” кўпайиб кетганини айтганда, у:\n– «Паймона» ширкатини меъёрий ҳужжатлари жойида, – деди ўзи ишлаётган корхона хусусида сўз очиб. – Ширкатимиз Меҳнат вазирлиги қошидаги фуқароларни хорижга ишга жўнатишга тармоқлашган “Агентство” билан ҳамжиҳат фаолият кўрсатади. Бошлиғимиз Саидмат Сотти Қўйтопарович – шогирдим, уддабурро одам. Уни институтда ўзим ўқитганман. “Агентство”да бир неча йиллар малакали мутахассис сифатида ажойиб ишларни амалга оширган. Жанубий Қурия билан ҳамкорликни ҳам шу киши йўлга қўйган.\nУлар масжидга етмасдан, йўлчироқдан ўнгга қайрилдилар. Юз қадамча юргач, Баҳром четда тўхтаб, моторни ўчирди. Кўчанинг чап юзида ширкат идораси жойлашганди.\nПанжара эшигидан киргач, ҳовли бошланарди. Ҳовли тўрида шинам қурилган қатор хоналар, ўнг тараф пастда ошхона бор эди. Баҳром, Нозима Муниснинг орқасидан ҳовлига кириб бораркан, Қозоғистон ва Русиядаги сингари ҳамма кўзи ўнгида иш қиладиган ширкатни кўриб, ҳайратини ичига сиғдиролмади. Долонга кираверишдаги пештоқда катта-катта ҳарфлар билан «Паймона» ширкати номи ёзилганди. Долонда икки қиз ишизловчиларнинг ҳужжатларини қабул этарди. Ҳужжат топширган кимсалар хазиначига уч юз минг сўмдан биринчи тўловни тўлаётгандилар. Бу икки юз долларга тенг эди. Ошинг ҳалол бўлса, кўчада ич, деганларидек, барчаси очиқ-ойдин эди.\nНозима Мунис ширкат бошлиғи олдига кириб кетгач, Баҳром, бекор ўтиргандан, бекор ишла, деган нақлга амал этиб, маслаҳат учун навбатда турди. Маслаҳатчиларнинг биттаси оқ-сариқдан келган, кўзлари кўкишроқ, Зоҳид деган йигит эди. У тўрт ишизловчини рўпарасида ўтқазиб, ваъз ўқиётганди. Ёнма-ён хонада истеъфодаги паспорт бўлими бошлиғи, айни чоқда, ширкат юристи, қорапарангдан келган Абдинаби бешта одамнинг миясини қорарди. У англашича, илгари келиб кетганлар, бу ерга иккинчи марта кимларнидир, орқасидан эргаштириб келаверардилар. Ҳар бир гуруҳ бегоналарсиз, маслаҳатчи ҳузурига суҳбатга кирарди. Тасодифан келганларга давра етганда, улар билан алоҳида гаплашиларди.\nБаҳромнинг гали етди. Зоҳид ундан таржимаи ҳолига оид баъзи маълумотларни, мутахассислиги бўйича ким бўлиб ишлашини суриштирди.\nУ хорижга ишга жиянларини жўнатмоқчилигини айтганда:\n– Бизнинг ширкатимизни қандай топдингиз? – дея овозида ўзгариш пайдо бўлди. Баҳром:\n– Нозима опа билан бирга келдим! – деганда:\n– Аввалроқ шуни айтмайсизми? Ҳаммасини у яхши билади-ку! – дея унинг рангги ёришди.\nУ бу гапи билан маълумот жоиз бўлса, ундан, сўрайвермайсанми, демоқчи бўлди.\n– У ёқларда қанақанги ишлар бор? Мояна қанча? Кетувчилар ҳақ-ҳуқуқлари кафолатланганми? – сўради Баҳром. – Қозоғистон ва Русиядаги каби одамлар қулларча қора меҳнатга жалб этилмайдиларми? Шулар ҳақида билмоқчи эдим.\nҲалигача бундай саволларга тўқнаш келмаган Зоҳиднинг кўзлари ўйчан бир ҳолатда пирпирарди.\n– Ҳозир келаман, ўтириб туринг! – дея у эшикни очиб, долонга чиқди.\nҲақиқатан, ишизловчилар хорижга жўнатаётган томон шартларини суриштирмасдилар. Шартномани ҳижжалаб ўқиб, кўнгилни хижил этган жиҳатларга эътироз билдиришни хаёлларига келтирмасдилар. Йиллар бўйи тавозе кўрсатишга кўникканлари боис, андишани журъатсизлик билан фарқлай олмайдиган бўлгандилар. Мамлакатдан чиқсалар, бўлди эди. Итдек ётиб-турсалар ҳам, эшакдек ишласалар ҳам, тўрт сўм пул ундирсалар, кўнгиллари таскин топарди. Кейин минг машаққат билан қўлга киритилган маблағларни бир кунда ҳавога совурардилар. Тўй берсалар, эл-оламга ош тортсалар, бошларини баланд тутардилар. Шу билан ўзларини, бировдан паст эмас, деб ўйлардилар. Нодонликлари туфайли, соғликлари эвазига товон тўлаётганликларини тафаккур этмасдилар. Давлатсиз “орли” бўлади, деганларидай, улар ҳақ-ҳуқуқлари учун тортишиб-талашмагач, жамиятни бир ёқдан, маҳаллий раҳбарлар талон-торож этсалар, иккинчи ёқдан, хориждаги ишберувчилар емирардилар. Тақдирга эътиборсизлик раҳбарларни вазифасини суистеъмол этишга ундарди. Натижада, улар хорижлик ишберувчилар билан тил бириктирардилар, фуқароларни ҳамжиҳатликда талардилар. Икки томон келишиб, маблағларни ўзлаштиргани сабаб, на давлат, на халқ манфаат кўрарди.\nХалқнинг тақдирига лоқайдлиги, ўткинчи ҳой-ҳавасларга ўралашиб, келажагини унутиб қўйгани хусусида, Баҳром Москвага борганда, руслардан бир латифа эшитганди. Биринчи бор эшитганда, жаҳли чиққан бўлса ҳам, йиллар ўтиб, латифа замиридан ниманидир қидирган одам, ўзи учун фойдали нарса топишига у амин бўлди. Айтилишича, ўзга сайёраликлар ер юзини босиб оладилар. Ер юзидаги барча миллатлар сарватлари учун жон-жаҳдлари билан қарши жангга кирадилар. Бизникилар эса, тамоман бепарво эдилар. Улфатлар соя-салқиндаги чойхоналарда гаштак ердилар, “Баҳор” рақс дастаси ўзга сайёраликларга миллий рақсларни намойиш этардилар. Ғилминдижон Якубовский “Тикилиб-тикилиб қарайсан, хумор кўзларингни қадайсан”, қўшиғини айтиб, хониш тортарди, Хашум ғижжак кал бошини чайқаб, қошини қоқарди, Меризў қизиқ қорнини ушлаб, кетини силкитарди. Валидўл унинг думининг тагини ҳидлар, қолганлар эса, “ўзбекнинг миллий ифтихори, пахта увол бўлмасин”, дея, ердан бош кўтармасдилар. Иттифоқда, Гарбачўпдан кейин, ўзини президент деб эълон этган Ўзбекистон компартиясини биринчи котиби, карнай-сурнайлар садоси остида, шоҳи-атлас кийган қизларга нон-туз опичлатиб, оппоқ соқоли кўксига тушган чоллар билан ўзга сайёраликлар хизматида. Телевизир ва радиода оламшумул меҳмоннавозлик хусусида узлуксиз кўрсатувлар берилади. Ўзбекнинг ғаройиб дастурхонини чуқур эътироф этган ўзга сайёраликлар сўзларини Нувраз Рўзаев, Қоссиқ Мазам ва Нурғидин Ғайруллаев каби ёш-яланглар матбуотдан оламга достон этадилар. Қолган сухандонлар ҳар ярим соатда телевидение дастурларида “эътироф”ни ўқиб, эшиттириб турадилар. Ўнта сайёрани босиб олган ўзга сайёраликлар Ер куррасида ғалати воқеа-ҳодисалар гувоҳи бўладилар. Қаршилик кўрсатиш ўрнига, ялтоқланаётган рақибни кўргач, уларда жанг этиш иштиёқи сўнади, бошлари қотгач, ғаройиб чора қўлламоқчи бўладилар. Шояд, ўзбекнинг ғазаби қўзиса, дея умид этадилар. Хуллас, ўттиз милёнли халқни Мустақиллик майдонига тўплаб, “Эртага шу пайтда майдонда йиғиласизлар, ҳаммаларингизни дорга тортамиз”, дейдилар. Халқ қўли кўксида, бошини хам этиб тураверади. Эгилган бошни қилич кесмайди, деганларидек, эгилган бошни дор ҳам сиқмайди, деб ўйлайдиларми?! Ҳар не бўлганда ҳам, бу ёғи Ўзига аён. Ўзга сайёраликлар чақириғи бир неча марта янграгач, вазият тарозисининг қайси палласи босишини ҳисоблаган президент ўртага отилиб чиқади. Ичларида битта тириги бор экан, деб ўйлаган ўзга сайёраликлар:\n– Нима демоқчисан, гапир?! – деб, ундан муддаосини сўрасалар, у:\n– Йигирма тўққиз милён тўққиз юз тўқсон тўққиз минг тўққиз юз тўқсон тўққизта одамни осиш учун Тошкент шаҳри омборхоналаридаги арқонлар етарлими? Ёки вилоятлардан арқон йиғдиришга фармони олий берайинми? – дея сўрайди…\nОчиқ турган эшикдан тўлароқдан келган, ўрта ёшдан каттароқ, олтин гардишли кўзойнак таққан киши кирди. Орқасида ширкат юристи Абдинаби билан Нозима Мунис бор эди. Охирда хонага кирган Зоҳид, ичкаридан эшикни тортиб ёпти.\nБаҳром тепасига келган одамнинг авзойини кўриб, унинг нимадандир феъли айниганини англади.\n– Мен ширкат бошлиғи Саидмат Сотти Қўйтопарович бўламан! – деди у. – Қанча саволингиз бўлса, мендан сўрайверинг, яхши йигит!\nГап нимадалигини англаган Баҳром:\n– Менинг ҳеч қандай саволим йўқ. Сиз мени ким биландир, адаштиряпсиз! – деди ўзини гўликка солиб.\nУнинг анойилардан эмаслигини фаҳмлаган Саидмат Сотти:\n– Адаштираётганим йўқ, нима гаплигини иккаламиз ҳам яхши билиб турипмиз. Сичқон-мушук ўйинини ёмон кўраман! – деркан, пинагини бузмаган Баҳром:\n– Билсангиз, гапни чувалаштириб, нима қиласиз? Чўзмасдан, муддаонгизни айтаверинг! – деди.\nУнинг бир чўқишда шохини синдираман, деб келган Саидмат Соттининг усули иш бермагач, очиқчасига:\n– Нима учун ширкат ичига кириб, бузғунчилик билан шуғулланяпсиз? – деб сўради.\nШунга ўхшаш гап чиқишини кутган Баҳром:\n– Бузғунчилик?! Қанақа бузғунчилик?! Барча сингари ширкат ходимидан, ўзимни қизиқтирган саволларга жавоб олишга ҳаракат қилдим! – деди ҳайрон бўлиб.\n– Шунча дардингиз бор экан, домулламиздан сўрасангиз бўларди! – деган Саидмат Сотти чўнтагидан рўмолча чиқариб, юзлари терини артти.\nОрқароқда турган Нозима Мунис, юзимни шувут қилдинг, дегандай, Баҳромга ғалати боқарди.\n– Заҳматкаш ва жабрдийда халқимизга нафимиз тегсин, деб савоб ишга қўл урсак, муаммо ясайдилар! – деди у ниҳоят, ўзини оғир-босиқ карвондай тутиб. – Ниятимизни англаган ҳукуматимиз, бизни тўғри тушуниб, хайирли ишга йўл очганда ҳам, ғилдиракка таёқ тиқмоқчи бўладиганлар топилади.\n– Ғилдиракка таёқ тиқадиган даражада мен кучли одам эмасман! – деди Баҳром жавобан. – Ҳукумат йўл очган экан, ширкатнинг қўрқадиган жойи бўлиши мумкин эмас. Меъёрий ҳужжатлар жойида бўлса, фаолиятга биров монелик кўрсатолмайди. Мен Русия ва Қозоғистонда, тирикчилик юзасидан жуда кўп бўламан, ёлғонларга учиб, у ёқларга иш излаб борган юз минглаган одамлар аҳволи ночорлигини яхши биламан. Уларни на ортларида қолган мамлакатлари, на авраб, олиб борганлар ҳимоя эта оладилар. Эркак-аёлларимиз, ёш йигит-қизларимиз ноқулай шароитларда, арзимаган чойчақани деб қулликка тушадилар, соғликларини йўқотадилар, ўлиб кетадилар. Асрлар бўйи бир-биримизни сотиб яшай олмаймиз-ку. Ҳар нарсанинг ҳам чек-чегараси бўлиши керак. Шундай бўлгач, таклиф этилаётган ишнинг шартлари билан танишиб чиқсам, бунинг нимаси ёмон?\n– Укам, сизнинг ниятингиз ёмонга ўхшамайди!\nСаидмат Соттининг оғзидан чиққан бу сўзлар атрофидагилар бошига гурзи билан ургандай бўлди. Бошлиқлари фикри, кутулмаганда, тескари айланиб, уч ходим бақрайиб қолди.\n– Мақсадимиз бир жабҳага йўналтирилганга ўхшаяпти. Ортимдан юринг, бафуржа гаплашиб оламиз!\nУ шундай деркан, орқасига қайрилиб, қайси суръатларда кириб келган бўлса, эшикни очиб, шу суръатларда хонадан чиқди.\nЎзига келган Нозима Мунис Баҳромга:\n– Қани юринг! – дея йўл бошлади.\nБошлиқ хонаси анчайин кенг эди. Қимматбаҳо мебеллар ва юмшоқ креслоларнинг ҳаддан кўплиги хонани ишхонадан кўра, валақлашиб, ҳордиқ чиқарадиган қаҳвахонага кўпроқ ўхшатганди. Ойнакли хонтахта устида териб қўйилган турли ичимликлар, деворда осиқлик ёдгорликлар, оёқ остига тўшалган қимматбаҳо гиламлар ишчанлик майли ўрнида, шаҳватни қўзғарди. Бундай вазиятда ишратпарастликка мойиллик қатъиятни қурдек кемириб, мақсаддан чалғитгани каби режаларни пораканда этиб, қалбдаги жўшқин меҳнат иштиёқини сўндирарди.\nПахтагулли пиёлага сув қуяётган Саидмат Сотти рўпарасидан Баҳромга жой кўрсатди. Сўнгра бир кўтаришда сувни сипқориб:\n– Дунёда сувдан ҳам роҳатбахш нарса бормикан ўзи?! – деди Нозима Мунисга қайрилиб. – Домлажон, нима учун тикка турипсиз, ўтиринг!\nУ “домлажон” деганда, устозидан бир умр қарздор талаба сингари унга меҳр билан термулди. Аслида, у устозидан ёши улуғроқ кўринарди. Мулозаматида ясамалик уфуриб турган бўлсаям, бу Нозима Мунисга ёғдай ёқти. Мавқеини мустаҳкамлаш учун у қўлидан иш келадиган кимсаларни атрофида жипслаштираётган бир пайтда, барисини яққол ҳис этиб турган Нозима Мунис, эри Қайим гаранг кўкка совурган дунёсини қайта тиклаш илинжида эди. Ёши бир жойга борганда, диплом олиш учун сиртдан ўқиган шогирди, хушомад кўрсатмаганда ҳам, у хафа бўлмасди. Чунки унинг ҳам ўз режаси борга ўхшарди. Бу каби содда муғамбирликлар замирини Баҳром, чекинишга ортда йўл қолмаганда англашини ҳозир тушунганда эди…\nМуздай сувдан симириб, сабрбости бўлган Саидмат Сотти:\n– Домлажон, шундақанги халқпарвар йигитлар бор экан, аввалроқ олиб келмайсизми? – деди унга ўпкалагандек боқиб. Бояги кўнгилсизликларни унинг унутганига бир неча йиллар бўлганга ўхшарди. – Йигитларимизнинг ғайрат-шижоатидан юрт фаровонлиги йўлида фойдалансак, ҳам ўзимизга, ҳам ўзлари учун нур устига аъло нур бўларди.\nВазият оқимини топган Нозима Мунис ҳам, бирпасда ўнғайсизликдан чиқиб:\n– Худосини эшитдиларингиз-у, бердисини айтамиз, десак, оғиз очишга қўймаяпсизлар-ку! – деди.\nУнинг бу гапи ҳақиқатан Саидмат Соттига ёқтими ёки навбатдаги тилёғламачилик учунми, у:\n– Домлажон, жойида гапни топиб гапиришингизга беш кетаман-де. Эркак бўлиб туғилганингизда, довруқ солиб юрган кўп эркаклар қаршингизда бош кўтара олмасди! – деди.\n– Эркак бўлиб туғилмаганимга шукур! – деди у ҳам. – Янги ўзбекларга ўхшаб, уй-рўзғор ишлари билан ўзим шуғулланиб, хотинимнинг шаҳарма-шаҳар, кўчама-кўча юришига тоқат қилолмасдим.\n– Домлажон, тилингиз заҳар! Аммо, афсусларким, айтганларингиз чин-ҳақиқат. Шу учун ҳам бошимизни кундага қўйиб, эл-юрт фаровонлиги йўлида белимизни етти жойидан бўғиб боғладик. Ўзбек эркаклари ҳам ота-боболари каби ишлаб, пул топиб, бола-чақаларини боқадиган кунлар келар!\nСаидмат Сотти бу сўзлари билан амалга ошираётган ишлари кони савоблигига шама этаётганди.\nБаҳромнинг кўнглини аввалида қора булутлар қоплаб, кейин ёришгандай бўлди. Аммо кўнгли хижиллиги батамом аримади. У қонунларнинг фуқароларга чет элларга чиқиб ишлаб келишлари учун йўл очганига ишонмасди. Ҳукумат барча нарсаларни чегаралаб, назорат остида тутишга урингани каби, бу масалада ҳам жиловни қўлдан бермасди. Саидмат Соттининг эътирофи чин бўлса, бу авторитар сиёсат ўзгаргани дараги эди. Сунъий равишда вужудга келган муз тоғлари эрирди, фуқаролар дунёга юз тутардилар. Аммо бундай бўлиши асло мумкин эмасди. Ертўладаги ҳожатхона фарроши президентнинг ғойибона ишораси билан ишга тайинланадиган мамлакатда яккаҳокимликка осонлик билан барҳам бериб бўлмасди. Рўшноликка эришиш учун вазият, фуқаролардан маърифатни, оғир-босиқликни, сабот ва собитқадамликни, жоиз бўлганда, қон тўкишни талаб этарди. Миллат ҳақ-ҳуқуқини қўлга киритиши учун тоғ кўчкиси сингари кўчишга шайлигини ҳукумат ҳис этиб туриши лозим эди. Бу каби сифатларга эга бўлмаган миллатга мамлакат сарҳадлари очилмасди. Очилса, биқиқликдан чиққан фуқаро, ўзга халқлар турмуш тарзини, қиёфасини кўриб, ранг оларди. Ватанига кўзи очилиб қайтарди.\nСаидмат Соттининг ҳамкорликда ишлаш таклифига Баҳром шу учун:\n– Бир-икки кун ўйлаб, кейин жавоб берсам, бўладими? – деди.\n– Албатта! – деди у. – Сизга ҳазилакам таклифни бераётганим йўқ. Масъулиятни ҳис этадиган кимса учун бу жуда катта иш.\nНозима Мунис, Баҳромнинг киракашман, деб ўзини алдаганини билганида, индамади. Саидмат Сотти:\n– Ўзга юртда подшо бўлгандан, ўз юртингда гадо бўл, деган халқ мақоли бор! – деганда:\n– Ҳар кимнинг таъби ҳар хил бўлади, ўйлаб кўрсин, жавобини кейин айтар! – деди.\nБаҳром Нозима Мунисни олиб, ортига қайтаркан, Саидмат Соттининг кўрсатган ҳужжатлари кўз олдида турарди.\nУ бир даста қоғозни стол устига ташлаб:\nИзлаган саволларингизга жавоб топишингиз мумкин! – деганда, у:\n– Саидмат Сотти ака, ходимингизга ширкатни тафтиш этиш учун саволлар бермадим. Оддий фуқаро сифатида муҳим жиҳатларни билмоқчи бўлдим. Мени бошқача тушундингиз, шекилли! – деди.\n– Тўғри тушундим! – деди у. – Ширкатни тегишли идоралардан ташқари, бирор ташкилот ёки шахснинг тафтиш этишига ҳаққи йўқлигини кўпчилик билади. Менинг мақсадим, ватан ва миллат учун жонини жабборга берадиган йигитлар билан бақамти ишлаш. Шу учун ишимиз қонунийлигини англаб олинг, дея ҳужжатларни кўрсатяпман. Хулоса чиқариш ўзингизга ҳавола.\nҚонунларнинг бир муштумзўрчалик кучи йўқ мамлакатда қоғозлар ҳеч нимани англатмасди. Жиддий иш бошлаган одам орқасида отамонлардан ёки казо-казолардан бири тирковуч бўлиши лозим эди. “Ўзбек модели” ҳар бир фуқаро думини хавфсизлик ташкилотлари қўлига ушлатганди. Ўзларича иш кўрмоқчи бўлганлар тумшуғидан илинардилар.\nБаҳром Нозима Мунисни уйи олдида, машинадан тушириб, орқасига қайрилгач, Нозима Мунис:\n– Эрталаб соат тўққиздан кечикманг, укажон! – деди.\nБугунги ишлардан хурсандлиги унинг юз-кўзларидан билиниб турарди.


Ғурурларни юксалтирган атласим – Сурхон тонги\n26 daqiqa олдин\nБош саҳифа / Маданият / Ғурурларни юксалтирган атласим\nФеврал 19, 2019\tМаданият Изоҳ қолдириш 707 Кўрилди\n2018 йил 14 сентябрь куни Марғилон ҳунармандчиликни ривожлантириш марказида “Атлас байрами” тўртинчи халқаро фестивали бўлиб ўтди.\nТадбирда ЮНЕСКОнинг Ўзбекистондаги ваколатхонаси раҳбари Дандев Бадарч, Ўзбекистон Республикаси Фанлар академияси вице-президенти Баҳром Абдуҳалимов, Олий Мажлис Қонунчилик палатаси депутати, қўмита раиси Акмал Саидов, Ислом Каримов номидаги хайрия жамоат фонди бош қаруви раиси Ботир Убайдуллаевлар иштирок этди ва сўзга чиқди.\nАнъанавий тарзда бу йил ҳам 60 нафардан ортиқ иштирокчилар ҳунармандчиликнинг турли йўналишларида билим ва кўникмаларни ўзлаштирдилар. Машғулотларда фаол иштирок этган қатнашчиларга ташкилотчилар томонидан гувоҳномалар топширилди.\n— Испания ва Ўзбекистонни кўплаб халқаро масалаларда нафақат якдил фикрлар ва позициялар, балки маданиятлар умумийлиги ҳам бирлаштириб туради. Чунки бизда ҳам тарихий анъаналарга ҳурмат билан қаралади ва қадрланади, — дейди фестивалда илк маротаба иштирок этаётган испаниялик меҳмон Анник Зебиа-Мелсан. — Ранг-баранг матоларни кузатиб жуда ҳайратландим. Юртингизга ташриф буюрганимдан ниҳоятда хурсандман. Келгуси йилда ҳам, албатта, шу анжуманга келишни мақсад қилиб қўйдим.\nЎзбекистоннинг дунё сари очиқлик сиёсати инвестициялар, туристлар оқимини жалб этиш учун ноёб имконият тақдим этади. Юртимиз табиий ресурслар, тарихий ва меъморий ёдгорликларга, энг муҳими, интеллектуал салоҳиятга бой мамлакатдир. Айни шу жиҳатлар туфайли ҳам бу йилги миллий матолар байрамида иштирокчи давлатлар сони янада ортди.\n— Матоларни дунёга танитишда салмоқли ишлар олиб борилаётгани нафақат ҳунармандларнинг, балки ўзининг меҳнатсеварлиги, қатъияти ва меҳмондўстлиги билан ном қозонган бутун марғилонликларнинг ҳам хизматидир, — дейди Мадагаскардан келган ҳунарманд Андрее Матилде.\n— Бу фестивалнинг эътирофга арзирли яна бир жиҳати шуки, анжуман дўстлик ва ҳамкорлик ришталарининг мустаҳкам бўлиши, ўзаро алоқаларнинг ривожида муҳим роль ўйнайди.\nБайрам шукуҳи Эркин Воҳидов номидаги Ижодкорлар боғида давом этди. Республикамизнинг барча ҳудудларидан ташриф буюрган ҳунарманд-усталар ўзларининг сара маҳсулотларидан тайёрланган кўргазмани намойиш эт-дилар. Кулолчилик, каштачилик, зардўзлик, тикувчилик ва бошқа ҳунар турларининг ёрқин намуналари меҳмонларда катта қизиқиш уйғотди.\nТадбир доирасида ош танлови ҳам ўтказилди. Унда Марғилондаги барча маҳалла фуқаролар йиғинлари ошпазлари гуруҳларга бўлинган ҳолда беллашдилар. 10 та гуруҳ томонидан тайёрланган тансиқ ва ўзига хос паловлар меҳмонларга тортиқ қилинди.\n— Фарғона паловларидан тановул қилдик, мазаси оғзимизда қолди, — дейди қорақалпоғистонлик ёш дизайнер Гулдона Аҳмедова. — Маҳорат дарс лари давомида қорақалпоқ ва ўзбек нақшлари уйғунлигида либослар яратиш бўйича сабоқ олдим. Етук соҳа вакилларидан тажриба ўргандик. Фаол иштирокимиз учун сертификат билан тақдирландик.\n“Буюк ипак йўлида Шарқ ва Ғарб маданиятининг ўзаро таъсири: Ханчжоу, Марғилон, Валенсия” мавзусида илмий конференцияда хитойлик Чжоу Янг, россиялик Татьяна Емиляненко, испаниялик Анник Зебиа-Мелсан ва соҳанинг бошқа мутахассислари абрли матоларни тиклаш ва тайёрлаш, халқ амалий санъатини ривожлантириш бўйича маъруза қилдилар.\nЁш дизайнерлар томонидан тайёрланган либослар намойиши байрам иштирокчиларида катта таассурот қолдирди.\nТэгларатлас байрам фестивал халқаро\nОлдинги Бебаҳо анжуман\nКейинги “BOOK TAXI” лойиҳасига старт берилди\nКўксида ғурур, қалбида ифтихор, юрагида ҳаяжон жўш ураётган Ватан ҳимоячилари ҳар қачон эъзозда ва ардоқда. …\n“Тайфанг”га кўприк керак!


Тошкент йўлларидаги ЙТҲлар сони ўтган йилга нисбатан 101тага камайди\n19:31 / 01.06.2017\nШу йилнинг 25-31 май кунлари оралиғида Тошкент чорраҳаларига ўрнатилган кузатув камералари ёрдамида 7564та қоидабузарликлар аниқланган. ЙҲҚни бузиш ҳолатларини олдини олиш мақсадида олиб борилган тадбирлар натижасида шу муддат давомида йўл ҳаракати хавфсизлиги ходимлари 18 минг 724та қоидабузарликни қайд этиб, тегишли маъмурий баённомаларни расмийлаштирган. Бу ҳақда Тошкент ИИББ матбуот брифингида маълум қилинди.\nКамера ва радарлар орқали аниқланган қоидабузарликка доир рақамлар қуйидагичани ташкил этган:\n• 3934 та сфетофорнинг тақиқловчи чироғида ҳаракатланиш;\n• 3630 та тезликни белгиланган меъёрдан ошириш\nҲафта давомида 20та ЙТҲ содир бўлган, ҳалок бўлганлар 1 нафарни, жароҳатланганлар 26 нафарни ташкил этган. Ўтган йилнинг шу даврида 34 та ЙТҲ юз берган, уларда 4 нафар инсон ҳаётдан кўз юмган, 33 киши тан жароҳати олган. 2017 йил 15 март куни кузатув камералари жорий этилгандан сўнг ЙТҲлари сони 247тани ташкил этиб, ўтган йилнинг шу даврига нисбатан 101тага, ҳодисалар оқибатида ҳалок бўлганлар сони 32 нафарни ташкил этиб, 23тага, тан жароҳати олганлар сони 286 нафарни ташкил этиб, ўтган йилга нисбатан 121тага камайган.